Kyerɛ Obu Ma Wɔn a Yɛhyɛ Wɔn Ase? | Onyankopɔn Dɔ\nKENKAN WƆ Acholi Afrikaans Albanian American Sign Language Amharic Arabic Armenian Assamese Australian Sign Language Azerbaijani Azerbaijani (Cyrillic) Baoule Bashkir Bassa (Cameroon) Batak (Toba) Bengali Bicol Bislama Bissau Guinean Creole Boulou Brazilian Sign Language Bulgarian Catalan Cebuano Chavacano Chilean Sign Language Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chuabo Chuvash Cibemba Cinyanja Colombian Sign Language Croatian Czech Dangme Danish Douala Dutch Ecuadorian Sign Language English Estonian Ewe Faroese Fijian Finnish Finnish Sign Language Ga Garifuna Georgian German Greek Greenlandic Guarani Gujarati Guna Haitian Creole Hebrew Hiligaynon Hindi Hmong (White) Hungarian Iban Ibanag Icelandic Iloko Indonesian Japanese Japanese Sign Language Jula Kabiye Kannada Kazakh Kekchi Kiluba Kimbundu Kinyarwanda Kirghiz Kiribati Kirundi Kongo Korean Korean Sign Language Kosraean Krio Kwangali Kwanyama Lhukonzo Lithuanian Lomwe Low German Luganda Luo Macedonian Macua Malagasy Malay Malayalam Mam Mambwe-Lungu Mapudungun Marathi Mauritian Creole Mazatec (Huautla) Mbunda Mixe Mizo Myanmar Nahuatl (Central) Nahuatl (Guerrero) Nahuatl (Huasteca) Ndau Ndebele (Zimbabwe) Ngabere Ngangela Niuean Norwegian Nzema Palauan Pangasinan Papiamento (Curaçao) Persian Peruvian Sign Language Polish Polish Sign Language Ponapean Portuguese Portuguese (Portugal) Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quiche Romanian Rotuman Runyankore Russian Russian Sign Language Rutoro Samoan Sango Sena Sepedi Serbian Serbian (Roman) Sesotho (Lesotho) Seychelles Creole Shona Sinhala Slovenian Solomon Islands Pidgin Spanish Spanish Sign Language Sranantongo Swahili Swati Swedish Tahitian Tajiki Tamil Tarascan Tatar Tetun Dili Thai Tigrinya Tiv Tlapanec Tojolabal Totonac Tshwa Tsonga Tswana Turkish Turkmen Tuvaluan Twi Tzeltal Tzotzil Uighur (Cyrillic) Ukrainian Urdu Urhobo Uzbek Venda Venezuelan Sign Language Vezo Wayuunaiki Welsh Wolaita Xhosa Yoruba Zande Zapotec (Isthmus) Zapotec (Lachiguiri) Zulu\nDɛn Nti na Ɛsɛ sɛ Yɛkyerɛ Obu Ma Wɔn a Yɛhyɛ Wɔn Ase?\n“Munni nnipa nyinaa ni.”—1 PETRO 2:17.\n1, 2. (a) Dɛn nti na ɛyɛ den ma yɛn sɛ yɛbɛkyerɛ obu ama wɔn a yɛhyɛ wɔn ase no? (b) Nsɛmmisa bɛn na yebesusuw ho?\nSƐ WƆKA kyerɛ abofra sɛ ɔnyɛ biribi na ɔmpɛ sɛ ɔyɛ a, wuhu sɛnea ɔyɛ n’anim no? Wutumi hu sɛ ɔmpɛ nea wose ɔnyɛ no koraa. Ɔte nea ne papa anaa ne maame reka no, na onim nso sɛ ɛsɛ sɛ otie no. Nanso pɛ ara na ɔmpɛ sɛ ɔyɛ nea waka akyerɛ no no. Abofra yi tebea no tumi to yɛn nyinaa.\n2 Ɛnyɛ bere nyinaa na ɛyɛ mmerɛw sɛ yebenya obu ama wɔn a yɛhyɛ wɔn ase no. Ɛyɛ a wo nso ɛtɔ da a, ɛyɛ den ma wo sɛ wubenya obu ama wɔn a wohyɛ wɔn ase no anaa? Ɛnde ɛnyɛ wo nko ara na ɛyɛ wo saa. Nnansa yi, nnipa dodow no ara mmu wɔn mpanyimfo. Nanso Bible ka sɛ ɛsɛ sɛ yɛkyerɛ obu ma wɔn a yɛhyɛ wɔn ase no. (Mmebusɛm 24:21) Nokwasɛm ni, sɛ yɛbɛtena Onyankopɔn dɔ mu a, ehia sɛ yɛyɛ saa. Eyi nti ɛsɛ sɛ yesusuw nsɛmmisa bi ho. Dɛn na ɛma ɛyɛ den pii saa sɛ yebenya obu ama wɔn a yɛhyɛ wɔn ase no? Adɛn nti na Yehowa pɛ sɛ yenya obu a ɛte saa, na dɛn na ɛbɛboa yɛn ma yɛayɛ saa? Nea etwa to no, akwan bɛn na yɛbɛfa so akyerɛ obu ama wɔn a yɛhyɛ wɔn ase no?\nNEA ENTI A ƐYƐ DEN\n3, 4. Dɛn na ɛkɔfaa bɔne ne sintɔ bae, na dɛn nti na bɔne a ɛwɔ yɛn ho no ma ɛyɛ den sɛ yebebu yɛn mpanyimfo?\n3 Ma yɛnhwɛ nneɛma mmienu a enti ɛyɛ den saa sɛ yɛbɛkyerɛ obu ama wɔn a yɛhyɛ wɔn ase no. Nea edi kan, bɔne wɔ yɛn ho; nea ɛto so mmienu, nnipa a yɛhyɛ wɔn ase no nso, bɔne wɔ wɔn ho. Bɔne ne sintɔ baa nnipa ho akyɛ; efi bere a Adam ne Hawa tew Onyankopɔn tumi so atua wɔ Eden turo mu no. Enti atuatew na ɛkɔfaa bɔne bae. Ɛnnɛ yi nyinaa, atuatew wɔ yɛn mu.—Genesis 2:15-17; 3:1-7; Dwom 51:5; Romafo 5:12.\n4 Abɔnefo a yɛyɛ nti, ɛnyɛ den koraa sɛ yɛn mu dodow no ara bɛyɛ ahomaso ne ahantan. Nanso ahobrɛase deɛ, ɛnyɛ nnipa nyinaa na wɔwɔ bi, na ne nya nso yɛ den. Sɛ yɛde nokwaredi asom Onyankopɔn mfe pii mpo na sɛ yɛanhwɛ yiye a, yɛbɛyɛ asoɔden ne ahomaso. Ɛho nhwɛso ne Kora. Odii nokware, na ɔne Yehowa nkurɔfo faa ahokyere bebree mu. Nanso ɔperee tumidi, na wamfɛre mpo sɛ ɔbɛtew atua atia Mose, ɔbarima a saa bere no na odwo sen obiara no. (Numeri 12:3; 16:1-3) Ɔhene Usia nso yɛɛ saa ara. Ahantan nti, ɔkɔɔ Yehowa asɔrefie sɛ ɔrekɔyɛ adwuma kronkron a asɔfo nkutoo na wotumi yɛ no. (2 Beresosɛm 26:16-21) Mmarima yi nyaa nea wɔyɛe no so akatua. Ne nyinaa mu no, yɛn mu biara betumi asua biribi pa bi afi adebɔne a wɔyɛe no mu. Ɛsɛ sɛ yɛyere yɛn ho yi ahantan fi yɛn mu na yɛatumi akyerɛ obu ama yɛn mpanyimfo.\n5. Ɔkwan bɛn so na nnipa a wɔtɔ sin di tumi bɔne?\n5 Nnipa a wɔwɔ tumi nso ayɛ nneɛma pii ama obu a nkurɔfo wɔ ma wɔn no akɔ fam. Wɔn mu pii adi atirimɔdensɛm, na wɔadi nkurɔfo ani ahyɛ wɔn so. Ampa ara, nnipa de tumi a wɔwɔ no ahyɛ nnipa so mfe pii. (Kenkan Ɔsɛnkafo 8:9.) Ɛho nhwɛso ne Saul. Bere a Yehowa paw no sɛ ɔhene no, na ɔyɛ onipa pa, na na ɔbrɛ ne ho ase. Nanso ɔbɛyɛɛ ahantan ne ahoɔyaw; afei otuu n’ani sii ɔnokwafo Dawid so. (1 Samuel 9:20, 21; 10:20-22; 18:7-11) Akyiri yi, Dawid bɛyɛɛ ɔhene, na sɛ yɛka Israel ahene a na wɔbɔ mmɔden paa no a, na ɔka ho. Nanso ɔde ne tumi kɔfaa Hetini Uria yere, na ɔde ne kunu a na onnim nea ɛrekɔ so no kogyinaa akono ma wokum no. (2 Samuel 11:1-17) Nokwasɛm ne sɛ, nnipa tɔ sin, enti wɔntaa nni tumi yiye. Na sɛ nnipa a wodi tumi no nsuro Yehowa a, ɛsɛe asɛm no koraa. Britain ɔmanyɛfo bi kyerɛw sɛnea Katolek popenom dii nkurɔfo ani no ho asɛm. Owiee n’asɛm no sɛ: “Tumi ma onipa sɛe, na tumi a obi ne obiara mmɔ mu hye sɛe onipa koraa.” Bere a asɛm yi wɔ yɛn adwenem no, ma yensusuw asɛmmisa yi ho: Dɛn nti na ɛsɛ sɛ yebu wɔn a yɛhyɛ wɔn ase no?\nDƐN NTI NA ƐSƐ SƐ YEBU WƆN A YƐHYƐ WƆN ASE?\n6, 7. (a) Dɛn na ɔdɔ a yɛdɔ Yehowa no ka yɛn ma yɛyɛ, na dɛn ntia? (b) Adwene bɛn na ɛsɛ sɛ yenya wɔ ahobrɛase ho, na yɛbɛyɛ dɛn ada no adi?\n6 Ɔdɔ a yɛwɔ ma Yehowa, yɛn yɔnko nnipa, ne mpo yɛn ankasa ho no ne ade titiriw a enti ɛsɛ sɛ yɛkyerɛ obu ma wɔn a yɛhyɛ wɔn ase no. Esiane sɛ yɛdɔ Yehowa sen biribiara nti, yɛpɛ sɛ ne koma tɔ ne yam. (Kenkan Mmebusɛm 27:11; Marko 12:29, 30.) Yenim sɛ efi bere a wɔtew atua wɔ Eden no na wɔasɔre atia Onyankopɔn tumidi wɔ asase so, na nnipa dodow no ara akogyina Satan afã na wɔapo Yehowa tumidi. Ɛyɛ yɛn anigye sɛ yɛn deɛ, yentuu saa anammɔn no bi. Sɛ yɛkenkan nsɛm dɛdɛ a ɛwɔ Adiyisɛm 4:11 no a, ɛka yɛn koma paa. Yɛn deɛ, yɛn adwene si yɛn pi koraa sɛ Yehowa na ɔfata sɛ odi amansan yi so! Yegye Yehowa tumidi tom, na yɛma ɔkyerɛ yɛn nea yɛnyɛ wɔ biribiara mu.\n7 Saa a yɛbɛyɛ no hwehwɛ sɛ yɛyɛ osetie, nanso ɛnyɛ ɛno nko na ehia. Ɔdɔ a yɛdɔ Yehowa nti, yɛyɛ nea ɔka sɛ yɛnyɛ. Ne nyinaa akyi no, ɛtɔ mmere bi a, ɛyɛ den sɛ yɛbɛyɛ osetie. Sɛ ɛba saa a, na yɛakɔyɛ te sɛ abofra a yɛkaa ne ho asɛm mfiase no; ɛsɛ sɛ yesua ahobrɛase. Kae sɛ bere a ɛyɛɛ den kɛse maa Yesu sɛ ɔbɛyɛ n’Agya apɛde mpo no, ɔbrɛɛ ne ho ase yɛe. Ɔka kyerɛɛ n’Agya sɛ: “Ɛnyɛ me pɛ, na mmom ma wo pɛ nyɛ.”—Luka 22:42.\n8. (a) Mpɛn pii no, dɛn na sɛ yɛyɛ a ɛbɛkyerɛ sɛ yɛbrɛ yɛn ho ase ma Yehowa tumidi nnɛ, na dɛn na ɛma yehu sɛnea Yehowa te nka wɔ ho? (b) Dɛn na ebetumi aboa yɛn ma yɛatie afotu na yɛagye nteɛso atom? (Hwɛ adaka a n’asɛmti ne “ Tie Afotu na Gye Nteɛso.”)\n8 Ɛnnɛ, Yehowa nkasa nkyerɛ yɛn mmaako mmaako; mmom no, ɔnam n’Asɛm ne nnipa a wɔyɛ n’ananmusifo wɔ asase so no so. Mpɛn pii no, nea yɛyɛ a ɛbɛkyerɛ sɛ yɛbrɛ yɛn ho ase ma Yehowa tumidi ne sɛ yɛbɛkyerɛ obu ama wɔn a ɔde wɔn asisi yɛn so ne wɔn a wama kwan sɛ wonni yɛn so no. Sɛ yɛtew atua wɔ nnipa a wɔte saa so, na ɛkɔba sɛ yɛantie wɔn afotu ne wɔn nteɛso a efi Bible mu no a, na yɛreyɛ yɛn Nyankopɔn no bɔne. Bere a Israelfo nwiinwii tiaa Mose na wɔtew no so atua no, Yehowa faa no sɛ ɔno na wɔretew no so atua.—Numeri 14:26, 27.\n9. Dɛn nti na ɔdɔ a yɛwɔ ma yɛn yɔnko nnipa bɛma yɛakyerɛ obu ama wɔn a yɛhyɛ wɔn ase no? Kyerɛkyerɛ mu.\n9 Ɔdɔ a yɛwɔ ma yɛn yɔnko nnipa ne ade foforo a enti yɛkyerɛ obu ma wɔn a yɛhyɛ wɔn ase no. Dɛn ntia? Fa no sɛ woka asraafo ho rekɔ ɔko. Sɛ mubedi nkonim anaa mubenya ahobammɔ a, egyina sɛnea ɔsraani biara bɛyɛ asoɔmmerɛw ne osetie ama ne panyin na wakyerɛ obu ama no so. Sɛ wubu saa nhyehyɛe no so tew atua a, ebetumi de asraafo a wɔka wo ho no nkwa ato asiane mu. Ɛwom, ɛnnɛ, asraafo taa sɛe nneɛma pii wɔ wiase. Nanso Yehowa wɔ asraafo a wɔn deɛ, adepa nkutoo na wɔyɛ. Bible frɛ Onyankopɔn “asafo Yehowa” mpɛn pii. (1 Samuel 1:3) Ɔno ne Ɔsahene a ɔda abɔfo ahoɔdenfo ɔpepem pii ano. Ɛtɔ da bi a, Yehowa de n’asomfo a wɔwɔ asase so nso toto asraafo ho. (Dwom 68:11; Hesekiel 37:1-10) Sɛ ɛba sɛ yɛtew atua tia nnipa a Yehowa de wɔn asisi yɛn so no a, ɛrenkyerɛ sɛ yɛde yɛn nuanom Kristofo a wɔte sɛ asraafo no nkwa reto asiane mu anaa? Sɛ Kristoni tew atua tia mpanyimfo a wɔapaw wɔn no a, ɛbɛka afoforo a wɔwɔ asafo no mu nso. (1 Korintofo 12:14, 25, 26) Abofra tew atua a, ɛka abusua no nyinaa. Enti nea yɛyɛ de kyerɛ sɛ yɛdɔ yɛn yɔnko nnipa ne sɛ yebenya obu ama wɔn, na yɛne wɔn ayɛ baako.\n10, 11. Sɛ yɛpɛ sɛ esi yɛn yiye a, dɛn nti na ɛsɛ sɛ yetie wɔn a yɛhyɛ wɔn ase no?\n10 Ade foforo nso a enti yɛkyerɛ obu ma nnipa a yɛhyɛ wɔn ase ne sɛ ɛboa yɛn ankasa. Sɛ Yehowa ka sɛ yɛnkyerɛ obu mma wɔn a wɔwɔ tumi a, ɔtaa kyerɛ mfaso a ɛwɔ so sɛ yɛbɛyɛ saa. Emu bi ne sɛ, ɔka kyerɛ mmofra sɛ wɔnyɛ aso ntie wɔn awofo na ama wɔatena ase akyɛ na asi wɔn yiye. (Deuteronomium 5:16; Efesofo 6:2, 3) Ɔka kyerɛ yɛn sɛ yɛnkyerɛ obu mma asafo mu mpanyimfo, efisɛ sɛ yɛanyɛ saa a, ɛbɛsɛe yɛne Onyankopɔn ntam. (Hebrifo 13:7, 17) Na ɔka kyerɛ yɛn sɛ yɛn ahobammɔ nti yentie wiase atumfoɔ.—Romafo 13:4.\n11 Wunnye ntom sɛ, sɛ yehu nea enti a Yehowa pɛ sɛ yɛyɛ osetie no a, ɛbɛboa yɛn ama yɛabu yɛn mpanyimfo? Afei ma yɛnhwɛ akwan titiriw mmiɛnsa a yɛbɛfa so akyerɛ sɛ yebu wɔn a yɛhyɛ wɔn ase no.\nOBU A YƐBƐKYERƐ WƆ ABUSUA MU\n12. Adwuma bɛn na Yehowa de ama okunu anaa agya wɔ abusua no mu, na ɔbɛyɛ no ɔkwan bɛn so?\n12 Yehowa na ɔhyehyɛɛ abusua. Esiane sɛ ɔyɛ Onyankopɔn a ɔtoto biribiara pɛpɛɛpɛ nti, wahyehyɛ abusua sɛnea nneɛma bɛkɔ yiye. (1 Korintofo 14:33) Wama okunu anaa agya no tumi sɛ ɔnyɛ abusua ti. Ɔkwan a okunu bɛfa so akyerɛ sɛ obu ne Ti a ɔne Kristo Yesu no ne sɛ obesuasua sɛnea Yesu di asafo no so no. (Efesofo 5:23) Enti okunu no rentoto n’asɛde ase, na mmom obedi ho dwuma sɛnea ɛsɛ sɛ ɔbarima yɛ. Ɔrempoopoo ne fiefo ntan wɔn ani, na mmom ɔbɛdɔ wɔn, adwen wɔn ho na wayɛ wɔn yiye. Ɔbɛkae sɛ ɔno nso hyɛ obi ase na ne tumi nnu Yehowa de ho hwee.\nƐsɛ sɛ agya a ɔyɛ Kristoni suasua sɛnea Kristo di asafo no so no\n13. Ɔkwan bɛn na ɔyere anaa ɛna bɛfa so ayɛ n’asɛde wɔ abusua mu ama Yehowa ani agye?\n13 Ɔyere anaa ɛna yɛ ne kunu boafo anaa ne hokafo. Ɔno nso wɔ tumi wɔ abusua no mu efisɛ Bible ka sɛ, mpo “wo maame mmara.” (Mmebusɛm 1:8) Ɔwɔ tumi deɛ, nanso ɔhyɛ ne kunu ase. Nea ɔyere a ɔyɛ Kristoni de bɛkyerɛ sɛ obu ne kunu ne sɛ ɔbɛboa no ma wayɛ n’asɛde sɛ abusua ti. Ɔremmu no animtiaa, ɔremfa kwan bi so nni no so, na ɔrennye ne tiyɛ no nso. Mmom no, ɔne no bɛyɛ baako na waboa no. Sɛ ɔbarima no si gyinae bi na ɔbea no ani nnye ho a, obetumi de obu akyerɛ n’adwene, nanso ɔbɛbrɛ ne ho ase ama ne kunu. Sɛ ne kunu nyɛ gyidini a, ɛbɛma ayɛ den sɛ ɔbɛbrɛ ne ho ase wɔ nneɛma bi mu, nanso sɛ ɔbrɛ ne ho ase a, ebetumi ama ne kunu no ahwehwɛ Yehowa.—Kenkan 1 Petro 3:1.\n14. Dɛn na mmofra bɛyɛ na ama wɔn awofo ne Yehowa ani agye?\n14 Sɛ mmofra tie wɔn papa ne wɔn maame asɛm a, ɛma Yehowa ani gye. Ɛma wɔn awofo nso nya nidi ne anigye. (Mmebusɛm 10:1) Ɔbaatankoro mmusua mu nso, ɛsɛ sɛ mmofra bu ɔwofo no saa ara na wohu sɛ ɔwofo no hia wɔn mmoa kɛse, na ɛsɛ sɛ wɔne no yɛ baako. Sɛ obiara yɛ nea Onyankopɔn de ahyɛ ne nsa wɔ abusua no mu a, ɛde asomdwoe ne anigye pii ba. Ɛde nidi brɛ Yehowa Nyankopɔn a ɔhyehyɛɛ mmusua nyinaa no.—Efesofo 3:14, 15.\nOBU A YƐBƐKYERƐ WƆ ASAFO NO MU\n15. (a) Dɛn na yɛyɛ wɔ asafo no mu a ɛbɛkyerɛ sɛ yebu Yehowa tumidi? (b) Nnyinasosɛm bɛn na ɛbɛboa yɛn ma yɛabrɛ yɛn ho ase ama wɔn a wodi yɛn anim no? (Hwɛ adaka a n’asɛmti ne “ Monyɛ Osetie Mma Wɔn a Wodi Mo Anim No.”)\n15 Yehowa apaw ne Ba no sɛ onni Kristofo asafo no so. (Kolosefo 1:13) Yesu nso de ahyɛ “akoa nokwafo ne ɔbadwemma” no nsa sɛ wɔnhwɛ Onyankopɔn nkurɔfo a wɔwɔ asase so no so na wɔatumi asom no yiye. (Mateo 24:45-47) “Akoa nokwafo ne ɔbadwemma” no ne Yehowa Adansefo Akwankyerɛ Kuw no. Sɛnea na ɛte wɔ Kristofo asafo no mu wɔ asomafo no bere so no, Akwankyerɛ Kuw no de akwankyerɛ ne afotu kɔma mpanyimfo a wɔwɔ hɔ nnɛ no nso. Wotumi de ma wɔn tẽẽ anaa wɔde fa ananmusifo te sɛ ahwɛfo akwantufo so. Sɛ yɛn mu biara brɛ ne ho ase ma Kristofo mpanyimfo a, na yɛretie Yehowa.—Kenkan 1 Tesalonikafo 5:12; Hebrifo 13:17.\n16. Dɛn nti na yebetumi aka sɛ honhom kronkron na ɛpaw asafo mu mpanyimfo?\n16 Asafo mu mpanyimfo ne asomfo tɔ sin. Wɔn nso di mfomso te sɛ yɛn ara. Ne nyinaa mu no, wɔde mpanyimfo no ama sɛ ‘nnipa mu akyɛde’ sɛ wɔmmoa asafo no mma wɔnyɛ den wɔ ɔsom no mu. (Efesofo 4:8) Honhom kronkron na ɛpaw mpanyimfo no. (Asomafo Nnwuma 20:28) Ɔkwan bɛn so? Nea ɛte ne sɛ, ansa na wɔbɛpaw wɔn no, ɛsɛ sɛ wonya suban a wɔaka ho asɛm wɔ Onyankopɔn Asɛm a wɔde honhom kronkron kyerɛwee no mu. (1 Timoteo 3:1-7, 12; Tito 1:5-9) Bio nso, mpanyimfo a wɔhwɛ paw anuanom a wɔfata no bɔ mpae hwehwɛ Yehowa honhom kronkron akwankyerɛ.\n17. Sɛ ɛtɔ mmere bi na Kristofo mmea reyɛ asafo no mu dwumadi bi a, dɛn nti na wɔkata wɔn ti?\n17 Asafo no mu no, edu mmere bi a mpanyimfo ne asomfo nni hɔ a wɔbɛyɛ nnwuma bi a wɔn na ɛsɛ sɛ wɔyɛ no. Ebi ne asɛnka nhyiam a wɔbɛhwɛ so. Sɛ ɛba saa a, ɔbarima foforo a wabɔ asu betumi ahwɛ so. Sɛ ɔbarima a ɔte saa nni hɔ a, ɛnde Kristofo mmea a wɔfata betumi adi saa dwuma no. Nanso sɛ ɔbea reyɛ adwuma a ɛsɛ sɛ ɔbarima a wabɔ asu yɛ a, ɛsɛ sɛ ɔkata ne ti. * (1 Korintofo 11:3-10) Eyi nkyerɛ sɛ wobu mmea animtiaa. Mmom no, ɛma wonya hokwan kyerɛ obu ma Yehowa tiyɛ nhyehyɛe no wɔ abusua ne asafo no mu.\nOBU A YEBENYA AMA WIASE ATUMFOƆ\n18, 19. (a) Wobɛkyerɛ nnyinasosɛm a ɛwɔ Romafo 13:1-7 no mu sɛn? (b) Yɛbɛyɛ dɛn akyerɛ sɛ yebu wiase atumfoɔ?\n18 Nokware Kristofo bɔ mmɔden paa de nnyinasosɛm a ɛwɔ Romafo 13:1-7 (kenkan) no yɛ adwuma. Sɛ wokenkan hɔ a, wubehu sɛ “atumfoɔ a wɔkorɔn no” yɛ wiase atumfoɔ. Bere tenten a Yehowa ma wɔn kwan ma wodi tumi no, wɔyɛ nnwuma bi a ɛho hia. Wɔhwɛ ma mmara yɛ adwuma, na wɔma yenya nneɛma bi a yehia. Sɛ yedi mmara so a, ɛkyerɛ sɛ yebu atumfoɔ yi. Enti yɛhwɛ tua yɛn tow nyinaa, na yɛhyehyɛ yɛn nkrataa nyinaa pɛpɛɛpɛ sɛnea aban mmara te. Sɛ wɔhyɛ mmara bi na sɛ ɛka yɛne yɛn abusua, yɛn adwuma ne yɛn agyapade a, yedi so. Nanso sɛ wiase atumfoɔ no ka sɛ ɛnsɛ sɛ yedi Onyankopɔn mmara so de a, yɛrentie wɔn. Mmom no, yɛbɛka nea tete asomafo no kae no bi sɛ: “Ɛsɛ sɛ yetie Onyankopɔn sɛ sodifo mmom sen nnipa.”—Asomafo Nnwuma 5:28, 29; hwɛ adaka a n’asɛmti ne, “ Hena na Ɛsɛ sɛ Mitie No?”\nHENA NA ƐSƐ SƐ MITIE NO?\nNnyinasosɛm: “Yehowa ne yɛn Temmufo, Yehowa ne yɛn Mmarahyɛfo, Yehowa ne yɛn Hene.”—Yesaia 33:22.\nSɛ wɔka sɛ menyɛ biribi a etia Yehowa mmara a, dɛn na mɛyɛ?—Mateo 22:37-39; 26:52; Yohane 18:36.\nSɛ wɔka sɛ mma minnni Yehowa ahyɛde so a, mɛyɛ dɛn?—Asomafo Nnwuma 5:27-29; Hebrifo 10:24, 25.\nDɛn na ɛbɛboa me ama matie wɔn a mehyɛ wɔn ase no?—Romafo 13:1-4; 1 Korintofo 11:3; Efesofo 6:1-3.\n19 Ɔkwan foforo a yɛnam so kyerɛ obu ma wiase atumfoɔ ne sɛnea yɛne nkurɔfo di. Ɛtɔ mmere bi a yɛne aban mpanyimfo di nkitaho tẽẽ. Ɔsomafo Paulo ne atumfoɔ bi te sɛ Ɔhene Herode Agripa ne Amrado Festo hyiae. Ná wonni suban koraa, nanso Paulo ne wɔn kasae obu so. (Asomafo Nnwuma 26:2, 25) Sɛ yɛne aban mpanyimfo na ɛredi oo, yɛne polisifo oo, ɛsɛ sɛ yesuasua nea Paulo yɛe no. Kristofo mmofra a wɔkɔ sukuu nso bɔ mmɔden sɛ wɔbɛkyerɛ obu ama wɔn akyerɛkyerɛfo ne sukuu mpanyimfo ne adwumayɛfo a wɔwɔ sukuu mu hɔ. Asɛm no ne sɛ, ɛnyɛ wɔn a wɔwɔ yɛn som ho adwempa nko na yebu wɔn; yebu wɔn a wɔtan Yehowa Adansefo nso. Ampa ara, ɛsɛ sɛ yɛma wɔn a wɔnyɛ gyidifo nyinaa hu sɛ yebu ade.—Kenkan Romafo 12:17, 18; 1 Petro 3:15.\n20, 21. Sɛ yɛkyerɛ obu a ɛfata ma wɔn a yɛhyɛ wɔn ase a, nhyira bɛn na yebenya?\n20 Mommma yemmmu ebinom na yennya afoforo. Ɔsomafo Petro kyerɛwee sɛ: “Munni nnipa nyinaa ni.” (1 Petro 2:17) Sɛ nkurɔfo hu sɛ yebu wɔn paa a, ɛbɛma wɔn ani agye yɛn ho yiye. Kae sɛ nnipa a wobu ade nnɔɔso nnɛ. Enti obu yɛ ɔkwan baako a yɛfa so tie Yesu ahyɛde yi: “Momma mo kanea nhyerɛn nnipa anim, na wɔahu mo nnwuma pa na wɔahyɛ mo Agya a ɔwɔ soro no anuonyam.”—Mateo 5:16.\n21 Nnipa a wɔwɔ koma pa reba honhom mu hann ho wɔ wiase a aduru sum yi mu. Enti sɛ yɛkyerɛ obu wɔ abusua no ne asafo no mu, na yebu wiase atumfoɔ a, ebetumi atwetwe ebinom aba hann no ho na wɔne yɛn anantew mu. Sɛ ɛba saa a, hwɛ anigye ara a ɛbɛyɛ! Na sɛ amma saa mpo a, yegye di paa sɛ obu a yɛkyerɛ ma nnipa no ma Yehowa Nyankopɔn ani gye, na ɛboa yɛn ma yɛtena Onyankopɔn dɔ mu. Nhyira bɛn na ɛkyɛn eyi?\n^ nky. 17 Nkekaho a n’asɛmti ne “Bere Bɛn na Ɔbea Kata Ne Ti, na Dɛn Ntia?” no ma yehu akwan bi a yɛbɛfa so de nnyinasosɛm yi ayɛ adwuma.\n“TIE AFOTU NA GYE NTEƐSO”\nSatan su bi te sɛ atuatew ne ntɔkwapɛ ahyɛ nnɛ wiase no mu ma. Enti, Bible frɛ Satan “mframa a ɛrebɔ no panyin,” na ɛka nea ɔde aba no ho asɛm sɛ “honhom a seesei ɛyɛ adwuma wɔ asoɔden mma mu.” (Efesofo 2:2) Ɛnnɛ, nnipa pii mpɛ koraa sɛ wɔbɛbrɛ wɔn ho ase ahyɛ afoforo ase. Awerɛhosɛm ne sɛ, Kristofo asafo no mufo binom mpo anya atuatew su yi bi. Ɛho nhwɛso ne sɛ, asafo mu ɔpanyin bi betumi ayi ne yam de anigyede a ɔbrasɛe anaa awudisɛm wom ho afotu ama ebinom, nanso ebia wɔrentie, anaa wɔbɛkasa atia mpo. Ehia sɛ yɛn mu biara tie asɛm a ɛwɔ Mmebusɛm 19:20 yi: “Tie afotu na gye nteɛso, na woahu nyansa daakye.”\nDɛn na ɛbɛboa yɛn ama yɛatumi ayɛ saa? Nneɛma mmiɛnsa na nkurɔfo taa ka de kyerɛ nea enti a wontie afotu anaa nteɛso. Ma yɛnhwɛ saa nsɛm no ne nea Kyerɛwnsɛm no ka wɔ ho.\n“Misusuw sɛ afotu no mfata.” Ebia yɛbɛte nka sɛ afotu no mfa yɛn ho papa anaasɛ onii a ɔretu fo no anhu asɛm no nyinaa ani so. Anhwɛ a nea ɛbɛba yɛn adwenem ara ne sɛ yɛremfa afotu no asɛnhia mpo. (Hebrifo 12:5) Esiane sɛ bɔne wɔ yɛn nyinaa ho nti, wunnye nni sɛ ebia yɛn na ɛsɛ sɛ yɛsesa yɛn adwene wɔ asɛm no ho? (Mmebusɛm 19:3) Enti adepa biara nni afotu a ɔde mae no mu? Na sɛ adepa bi wom a, ɛnde ɛno mmom na ɛsɛ sɛ yɛde yɛn adwene si so. Onyankopɔn Asɛm tu yɛn fo sɛ: “So nteɛso mu; nnyae mu. Kora so, na ɛne wo nkwa.”—Mmebusɛm 4:13.\n“Ɔkwan a ɔfaa so tuu me fo no, m’ani annye ho.” Ampa, Onyankopɔn Asɛm kyerɛ yɛn ɔkwampa a ɛsɛ sɛ yɛfa so tu fo. (Galatifo 6:1) Nanso Bible ka bio sɛ: ‘Yɛn nyinaa ayɛ bɔne na yennu Onyankopɔn anuonyam ho.’ (Romafo 3:23) Onipa a bɔne nni ne ho nkutoo na obetumi atu yɛn fo wɔ ɔkwan bi so a asɛm biara nni ho. (Yakobo 3:2) Yehowa nam nnipa a wɔnyɛ pɛ so na etu yɛn fo, enti mfa w’adwene nsi ɔkwan a wɔfa so tu fo no so. Mmom no, susuw aba a ɛwom no ho, na fa mpaebɔ dwinnwen ho hwɛ sɛnea wode bɛbɔ wo bra.\n“Ɔno ne hena a ɔrebetu me fo?” Sɛ yɛte nka sɛ mfomso a ofotufo no di nti n’afotu mfata a, ɛsɛ sɛ yɛkae nsɛm a yɛadi kan abobɔ so no. Na sɛ yɛn adwene nso yɛ yɛn sɛ mfe a yɛadi, osuahu a yɛwɔ, anaa asɛyɛde a yɛwɔ wɔ asafo no mu nti, yenhia afotu a, ɛnde na ɛsɛ sɛ yɛyɛ yɛn adwene yiye. Tete Israel no, na ahemfo wɔ tumi paa, nanso na ehia sɛ wotie afotu a adiyifo, asɔfo, ne afoforo a wɔhyɛ wɔn ase de ma wɔn no. (2 Samuel 12:1-13; 2 Beresosɛm 26:16-20) Ɛnnɛ, Yehowa ahyehyɛde no nam mmarima a bɔne wɔ wɔn ho so na etu fo, na Kristofo a wɔn ho akokwaw de ahobrɛase tie wɔn afotu no na wɔde yɛ adwuma. Sɛ yɛwɔ dibea anaa osuahu sen afoforo a, ɛsɛ sɛ ɛno mpo ka yɛn ma yɛda ntease adi na afei yɛbrɛ yɛn ho ase tie afotu, na yɛde yɛ adwuma ma ɛyɛ nhwɛso ma afoforo.—1 Timoteo 3:2, 3; Tito 3:2.\nƐda adi pefee sɛ yɛn mu biara nni hɔ a watra afotu. Enti momma yensi yɛn bo sɛ yebetie afotu ntɛm, abrɛ yɛn ho ase de ayɛ adwuma, na yɛde anisɔ ada Yehowa ase wɔ n’akyɛde a ɛma nkwa yi ho. Nokwarem no, afotu a yenya no kyerɛ sɛ Yehowa dɔ yɛn, na yɛpɛ sɛ yɛtena Onyankopɔn dɔ mu.—Hebrifo 12:6-11.\n“MONYƐ OSETIE MMA WƆN A WODI MO ANIM NO”\nƐho behiae kɛse sɛ wɔtoto nneɛma yiye wɔ tete Israel. Bere a Mose ne nnipa ɔpepem pii retu kwan wɔ sare a ɛso yɛ hu so no, na ne nkutoo ntumi nhwɛ wɔn so. Enti dɛn na ɔyɛe? “Mose paw Israelfo no mu mmarima a wɔfata yɛɛ wɔn mpanyimfo wɔ nnipa apem biara so, ɔha biara so, aduonum biara so, ne edu biara so.”—Exodus 18:25.\nƐnnɛ nso, ɛho abehia sɛ wɔtoto nneɛma yiye saa ara wɔ Kristofo asafo no mu. Ɛno nti asɛnka kuw biara wɔ nea ɔhwɛ so, asafo biara wɔ mpanyimfo, asafo ahorow wɔ ɔmansin sohwɛfo, na ɔman biara wɔ Ɔman Boayikuw anaa Baa Boayikuw. Nhyehyɛe yi nti, ɔbarima biara a ɔresom sɛ ɔhwɛfo no tumi de n’adwene si Yehowa nguan a ɔrehwɛ wɔn so no so yiye. Ahwɛfo yi bebu akontaa akyerɛ Yehowa ne Kristo.—Asomafo Nnwuma 20:28.\nNhyehyɛe yi a ɛwɔ asafo no mu nti, ehia sɛ yɛn mu biara yɛ osetie na ɔbrɛ ne ho ase. Ɛnsɛ sɛ yɛyɛ te sɛ Diotrefe a na onni obu biara mma wɔn a wodi asafo no anim wɔ ne bere so no. (3 Yohane 9, 10) Mmom no, ɛsɛ sɛ yetie nsɛm a ɔsomafo Paulo kyerɛwee yi: “Monyɛ osetie mma wɔn a wodi mo anim no na mommrɛ mo ho ase mma wɔn, efisɛ wɔn na wɔhwɛ mo kra so sɛ nnipa a wobebu akontaa; ɛno bɛma wɔde anigye ayɛ eyi, na ɛnyɛ ahomegu, anyɛ saa a ɛrensi mo yiye.” (Hebrifo 13:17) Sɛ wɔn a wodi anim no ma yɛn akwankyerɛ a, ebinom tie bere a wɔn ani gye ho, na sɛ wɔn ani nnye akwankyerɛ no ho anaa wonhu nea enti a wɔde rema a, wontie. Nanso momma yɛnkae sɛ nea ahobrɛase kyerɛ bio ne sɛ yɛbɛyɛ osetie bere a yɛmpɛ sɛ yɛyɛ nea wɔka kyerɛ yɛn mpo no. Enti ɛsɛ sɛ yɛn mu biara bisa ne ho sɛ, ‘So meyɛ osetie na mebrɛ me ho ase ma wɔn a mehyɛ wɔn ase no?’\nNokwarem no, nhyehyɛe a ɛsɛ sɛ yɛyɛ na ama asafo no akɔ so pɛpɛɛpɛ no, ɛnyɛ ne nyinaa na Onyankopɔn Asɛm ka ho asɛm. Nanso Bible ka sɛ: “Momma biribiara nkɔ so fɛfɛɛfɛ a nhyehyɛe da ho.” (1 Korintofo 14:40) Akwankyerɛ Kuw no tie afotu yi ma enti wɔde nhyehyɛe ne akwankyerɛ a mfaso wɔ so ma sɛnea ɛbɛyɛ a biribiara bɛkɔ so wɔano wɔano wɔ asafo no mu. Kristofo mmarima a wɔde asɛyɛde ahyehyɛ wɔn nsa no yɛ wɔn fam de, na wɔde nhyehyɛe a ɛte saa yɛ adwuma de yɛ osetie ho nhwɛso. Wɔyɛ saa nso de kyerɛ sɛ ‘wɔwɔ ntease, na wɔn aso yɛ mmerɛw’ ma wɔn a wodi yɛn anim no. (Yakobo 3:17) Enti kuw, asafo, ɔmansin, ne ɔman biara nya nhyira, efisɛ gyidifo yɛ nneɛma pɛpɛɛpɛ de suasua anigye Nyankopɔn no.—1 Korintofo 14:33; 1 Timoteo 1:11.\nPaulo nsɛm a ɛwɔ Hebrifo 13:17 no nso kyerɛ nea enti a asoɔden nye. Ebetumi ama wɔn a wɔde asɛyɛde ahyehyɛ wɔn nsa no de “ahomegu” ayɛ wɔn adwuma no. Sɛ ɛba sɛ yɛantie ahwɛfo no na yɛtew atua a, hokwan a wɔanya de resom Yehowa ne ne nguan no betumi ayɛ sɛ adesoa bi. Sɛ ɛba saa a, ɛrensi “mo” yiye, kyerɛ sɛ, ɛrensi asafo no nyinaa yiye. Nokwarem no, sɛ obi ammrɛ ne ho ase anhyɛ akwankyerɛ a Onyankopɔn de ma ase a, ɛde ɔhaw foforo ba. Sɛ obi yɛ ahantan ma enti ɛyɛ den sɛ obetie akwankyerɛ a, ɛsɛe ɔne Yehowa ntam ma ɔne ne soro Agya no ntam tetew. (Dwom 138:6) Enti, momma yɛn nyinaa nsi yɛn bo sɛ yɛbɛkɔ so ayɛ osetie na yɛabrɛ yɛn ho ase.\nHonhom kronkron apaw asafo mu mpanyimfo sɛ wɔnhwɛ Onyankopɔn asafo so. Adɛn nti na ɛsɛ sɛ nguan no tie wɔn?


KENKAN WƆ Acholi Afrikaans Albanian Amharic Arabic Armenian Armenian (West) Aukan Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Toba) Bislama Boulou Bulgarian Cambodian Catalan Cebuano Chichewa Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chokwe Chol Chuvash Cibemba Croatian Czech Dangme Danish Drehu Dutch Efik English Estonian Ewe Fijian Finnish Fon French Ga Garifuna Georgian German Greek Guarani Gun Hausa Hebrew Hiligaynon Hiri Motu Hmong (White) Hungarian Iban Ibanag Igbo Iloko Indonesian Isoko Italian Japanese Javanese Kabiye Karen (S'gaw) Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisi Kisonge Kongo Korean Krio Kurdish Kurmanji (Caucasus) Kurdish Kurmanji (Cyrillic) Lamba Latvian Lhukonzo Lingala Lithuanian Luganda Luo Luvale Macedonian Macua Malagasy Malay Maltese Mam Maya Mazatec (Huautla) Mbunda Mende Mixe (North Central) Mizo Mongolian Moore Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndau Ndebele (Zimbabwe) Ngabere Ngangela Nias Norwegian Nyaneka Nyungwe Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Pidgin (Cameroon) Polish Portuguese Quechua (Ayacucho) Quechua (Bolivia) Quichua (Imbabura) Romanian Runyankore Russian Samoan Sango Saramaccan Sena Sepedi Serbian Serbian (Roman) Sesotho (Lesotho) Shona Sidama Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tatar Thai Tigrinya Tiv Tlapanec Tojolabal Tok Pisin Totonac Tshiluba Tshwa Tsonga Tswana Turkish Tuvaluan Twi Tzotzil Ukrainian Umbundu Urdu Urhobo Uruund Vietnamese Wallisian Wayuunaiki Wolaita Xhosa Yoruba Zande Zapotec (Isthmus) Zulu\n“Yegye di sɛ yɛwɔ ahonim pa, efisɛ yɛpɛ sɛ yɛde nokwaredi bɔ yɛn bra biribiara mu.”—Hebrifo 13:18.\nOnyankopɔn Asɛm ma yehu sɛ bɔne wɔ yɛn ho, enti ɛnyɛ den koraa sɛ yɛbɛyɛ adebɔne. Genesis 8:21 ka sɛ: “Onipa komam nsusuwii yɛ bɔne fi ne mmofraase.” Enti yɛpɛ oo, yɛmpɛ oo, ɛsɛ sɛ yɛko tia bɔne a ɛwɔ yɛn mu no. Ɔsomafo Paulo kyerɛkyerɛɛ sɛnea ɔne bɔne dii ako no mu sɛ: “Me mu de, m’ani gye Onyankopɔn mmara ho yiye, nanso mihu mmara foforo bi wɔ m’akwaa mu a ɛne m’adwene mu mmara ko na ɛfa me dommum ma bɔne mmara a ɛwɔ m’akwaa mu no.”—Romafo 7:22, 23.\n“Midii mfe 13 no, migyaee sukuu de me ho kɔbɔɔ akorɔmfo kuw bi. Ɛno nti, m’ahode a na mewɔ nyinaa, na emu dodow no ara yɛ akorɔnne. Akyiri yi mewaree, na me ne me kunu fii ase ne Yehowa Adansefo suaa Bible. Yesua hui sɛ Yehowa * Nyankopɔn kyi nnaadaa ne nsisi biara, enti yɛsesaa yɛn suban. Afei afe 1990 mu no, me ne me kunu nyinaa hyiraa yɛn nkwa so maa Yehowa, na wɔbɔɔ yɛn asu ma yɛbɛyɛɛ Yehowa Adansefo.”—Mmebusɛm 6:16-19.\n“Bere bi, m’adwumam panyin huu sɛ obi rema me braeb nanso mannye, enti ɔka kyerɛɛ me sɛ: ‘Wo Nyankopɔn a woresom no no ama woayɛ nokwaredifo. Ɛyɛ yɛn dɛ sɛ yɛwɔ obi te sɛ wo wɔ adwuma yi mu.’ Me nokwaredi wɔ biribiara mu nti, Yehowa Nyankopɔn hu sɛ me tirim fann. Eyi ma mitumi boa m’abusua ne afoforo ma wɔn nso wodi nokware.”—Sonny, Hong Kong.\n“Bere bi, nneɛma bi yerae wɔ adwuma mu, na me panyin kaa sɛ minni atoro, nanso mamfa me ti annye. Akyiri yi wohuu wɔn a wɔfaa nneɛma no, na m’adwumawura daa me ase sɛ mekaa nokware. Wiase no mfa nokwaredi nyɛ hwee, enti sɛ obi betumi adi nokware a, egye akokoduru. Nanso sɛ yemia yɛn ani di nokware a, nkurɔfo begye yɛn adi na wɔabu yɛn.”—Kaori, Japan.\nShare Share Nokwaredi—Nea Enti a Mfaso wɔ So\nText Baabi a wubetumi atwe nneɛma akenkan ƆWƐN-ABAN Adɛn Nti na Ɛsɛ sɛ Wudi Nokware?\nAudio Baabi a wubetumi atwe nneɛma abɔ atie ƆWƐN-ABAN Adɛn Nti na Ɛsɛ sɛ Wudi Nokware?\nShare Share ƆWƐN-ABAN Adɛn Nti na Ɛsɛ sɛ Wudi Nokware?\nAdɛn Nti na Ɛsɛ sɛ Wudi Nokware?\nƆWƐN-ABAN Adɛn Nti na Ɛsɛ sɛ Wudi Nokware?


Wɔkyɛɛ asaase a aka no wɔ Silo (1-10)\nBenyamin agyapade (11-28)\n18 Afei Israel asafo no nyinaa kohyiae wɔ Silo,+ na wosii ahyiae ntamadan no wɔ hɔ,+ efisɛ afei de, na asaase no abedi wɔn nsam.+ 2 Nanso na aka Israel mmusuakuw ason a wɔnkyɛɛ wɔn agyapade mmaa wɔn. 3 Enti Yosua bisaa Israelfo no sɛ: “Mobɛtwentwɛn mo nan ase akosi da bɛn na moakɔfa asaase a Yehowa mo agyanom Nyankopɔn de ama mo no?+ 4 Munyi mmarima baasa mfi abusuakuw biara mu mma me na mensoma wɔn; ɛsɛ sɛ wɔkɔfa asaase no so na wosusuw na wohu nea abusuakuw biara benya, na wɔsan ba me nkyɛn. 5 Wɔnkyɛ asaase no mu ason mfa.+ Yuda bɛka n’asaase so wɔ anaafo,+ na Yosef fi nso aka wɔn asaase so wɔ atifi.+ 6 Mo de, monkyekyɛ asaase no mu ason, na monkyerɛw ho nsɛm mmrɛ me wɔ ha, na mɛbɔ ntonto+ wɔ ha wɔ Yehowa yɛn Nyankopɔn anim ama mo. 7 Na Lewifo no de, wɔrennya mo asaase no bi,+ efisɛ wɔn agyapade ne Yehowa asɔfodi.+ Gad ne Ruben ne Manase abusuakuw fã+ no nso anya wɔn agyapade dedaw wɔ Yordan agya wɔ apuei fam, nea Yehowa akoa Mose de maa wɔn no.” 8 Enti mmarima no sɔree sɛ wɔrekɔ, na Yosua hyɛɛ wɔn a wɔrekosusuw asaase no sɛ: “Monkɔ na monkɔfa asaase no so; munsusuw na monsan mmra me nkyɛn, na mɛbɔ ntonto wɔ ha wɔ Yehowa anim wɔ Silo ama mo.”+ 9 Na mmarima no siim kɔfaa asaase no so susuwii, na wɔkyekyɛɛ mu ason; emu biara ne ne nkurow, na wɔkyerɛwee wɔ nhoma mu. Afei wɔsan baa Yosua nkyɛn wɔ Silo asoɛe hɔ. 10 Na Yosua bɔɔ ntonto maa wɔn wɔ Silo wɔ Yehowa anim.+ Ɛhɔ na Yosua kyɛɛ asaase no maa Israelfo no maa obiara nyaa ne kyɛfa.+ 11 Wɔbɔɔ ntonto maa Benyamin abusuakuw no nyaa wɔn asaase sɛnea wɔn mmusua te. Wɔn asaase no da Yuda asefo+ ne Yosef asefo+ no ntam. 12 Atifi fam no, wɔn hye no fi Yordan ho foro kɔfa Yeriko+ nkoko so wɔ atifi, na ɛforo kɔfa bepɔw no so wɔ atɔe kɔpem Bet-Awen+ sare so. 13 Na ɔhye no toa so fi hɔ kɔfa Lus (ɛno ara ne Betel).+ Ɛfa Lus nkoko a ɛwɔ anaafo no ho; na esian kɔfa Atarot-Adar+ wɔ bepɔw a ɛwɔ Anaafo Bet-Horon+ anaafo fam no so. 14 Ɔhye no fi bepɔw a ɛwɔ Bet-Horon anim wɔ anaafo no so kɔntɔn fa atɔe fam kɔ anaafo; na ɛkɔpem Kiriat-Baal, kyerɛ sɛ, Kiriat-Yearim,+ Yuda kurow bi. Eyi ne atɔe fam hye no. 15 Anaafo fam hye no fi Kiriat-Yearim ano noho, na ɔhye no toa so kɔ atɔe; na ɛkɔ Neftoa asuti ho.+ 16 Ɔhye no sian kɔfa bepɔw a ɛne Hinom Ba Bon+ di nhwɛanim no ho pɛɛ. Saa bepɔw yi kɔ ara kodu Refaim+ Bon* no atifi fam. Na ɔhye no sian kɔfa Hinom Bon mu kɔ Yebusifo+ koko so wɔ anaafo fam, na esian kɔ En-Rogel.+ 17 Na afei ɛkɔ atifi fam, na ɛkɔfa En-Semes kɔ Gelilot a ɛwɔ Adumim koko+ no anim, na esian kɔ Ruben ba Bohan bo+ no ho. 18 Na ɛtoa so kɔ atifi fam kɔfa Araba koko no anim sian kɔ Araba. 19 Ɔhye no toa so kɔ Bet-Hogla+ koko so wɔ atifi fam. Na ano kɔpem baabi a Nkyene Po*+ no didi kɔ asaase mu wɔ atifi fam wɔ Yordan anaafo no. Eyi ne anaafo fam hye no. 20 Asaase no hye a ɛda apuei fam no ne Yordan. Eyi ne agyapade a wɔde maa Benyamin asefo sɛnea wɔn mmusua te; n’afã nyinaa ahye ne no. 21 Nkurow a ebedii Benyamin abusuakuw no nsam sɛnea wɔn mmusua te no ni: Yeriko, Bet-Hogla, Emek-Kesis, 22 Bet-Araba,+ Semaraim, Betel,+ 23 Awim, Para, Ofra, 24 Kefa-Amoni, Ofni, ne Geba;+ nkurow 12 ne ɛho nkuraa. 25 Gibeon,+ Rama, Beerot, 26 Mispe, Kefira, Mosa, 27 Rekem, Yirpeel, Tarala, 28 Sela,+ Ha-Elef, Yebusi, kyerɛ sɛ, Yerusalem,+ ne Gibea+ ne Kiriat; nkurow 14 ne ɛho nkuraa. Eyi ne Benyamin asefo agyapade sɛnea wɔn mmusua te.


Mateo Asɛmpa No 18:1-35\nNea ɔyɛ kɛse wɔ Ahenni no mu (1-6)\nNguan a wɔayera ho mfatoho no (12-14)\nSɛnea wubenya wo nua (15-20)\nAkoa a wamfa ankyɛ ho mfatoho no (21-35)\n18 Saa bere no, asuafo no baa Yesu nkyɛn bebisae sɛ: “Hena paa na ɔyɛ kɛse wɔ ɔsoro Ahenni no mu?”+ 2 Enti ɔfrɛɛ abofra kumaa bi, na ɔde no gyinaa wɔn mfinimfini. 3 Ɛnna ɔkae sɛ: “Nokwarem mereka akyerɛ mo sɛ, sɛ moansakra* anyɛ sɛ mmofra nkumaa+ a, morenkɔ ɔsoro Ahenni no mu da.+ 4 Enti obiara a ɔbɛbrɛ ne ho ase te sɛ abofra kumaa yi no, ɔno na ɔyɛ kɛse wɔ ɔsoro Ahenni no mu,+ 5 na obiara a obegye abofra kumaa a ɔte sɛɛ me din mu no, na wagye me nso. 6 Nanso obiara a ɔbɛto nkumaa a wɔwɔ me mu gyidi yi mu baako hintidua no, anka eye ma no mmom sɛ wɔde ɔbo kɛse* a afurum twe bɛsɛn ne kɔn mu, na wɔde no akɔto ɛpo mfinimfini.+ 7 “Wiase nnue esiane hintidua nti! Nokwarem no, sɛnea ɛte biara hintidua bɛba, nanso onipa a hintidua nam no so ba no nnue! 8 Enti sɛ wo nsa anaa wo nan to wo hintidua a, twa fi hɔ na tow kyene.+ Eye ma wo sɛ wubedi dɛm anaa wobɛyɛ apakye de akɔ nkwa mu sen sɛ wowɔ nsa abien ne nan abien na wɔbɛtow wo ato daa ogya mu.+ 9 Afei nso, sɛ w’aniwa to wo hintidua a, tu fi hɔ na tow kyene. Eye sɛ wode aniwa baako bɛkɔ nkwa mu sen sɛ wowɔ aniwa abien na wɔbɛtow wo ato Gehenna*+ gya mu. 10 Monhwɛ na moammu nkumaa yi mu baako animtiaa, na mereka akyerɛ mo sɛ, wɔn abɔfo a wɔwɔ soro no hu m’Agya a ɔwɔ soro no anim daa.+ 11 *—— 12 “Mudwen ho dɛn? Sɛ obi wɔ nguan 100 na emu baako yera a,+ ɔrennyaw 99 no wɔ bepɔw so nkɔhwehwɛ nea wayera no anaa?+ 13 Na sɛ ohu no a, nokwarem mereka akyerɛ mo sɛ, odi ne ho ahurusi sen 99 a wɔnyerae no. 14 Saa ara nso na m’Agya* a ɔwɔ soro no ani nnye ho sɛ nkumaa yi mu baako mpo bɛyera.+ 15 “Bio nso, sɛ wo nua yɛ wo bɔne a, kɔ ne nkyɛn na ma onhu ne mfomso,* wo ne ɔno nko ara ntam.+ Sɛ otie wo a, woanya wo nua.+ 16 Na sɛ wantie a, fa onipa baako anaa nnipa baanu ka wo ho, na ama asɛm biara agyina adansefo baanu anaa baasa adanse* so.+ 17 Sɛ wantie wɔn a, ka kyerɛ asafo no. Sɛ wantie asafo no nso a, ɛnde bu no sɛ amanaman muni+ anaa obi a ogyigye tow.+ 18 “Nokwarem mereka akyerɛ mo sɛ, biribiara a mobɛkyekyere wɔ asaase so no, ɛbɛyɛ nea wɔakyekyere wɔ soro dedaw, na biribiara a mobɛsan wɔ asaase so no, ɛbɛyɛ nea wɔasan wɔ soro dedaw. 19 Nokwarem mereka akyerɛ mo bio sɛ, sɛ mo mu baanu pene so wɔ asaase so sɛ wobebisa biribiara a ɛho hia a, m’Agya a ɔwɔ soro no bɛyɛ ama wɔn.+ 20 Na baabi a baanu anaa baasa ahyiam me din mu+ no, na mewɔ wɔn mfinimfini.” 21 Ɛnna Petro bebisaa no sɛ: “Awurade, mpɛn ahe na sɛ me nua yɛ me bɔne a, ɛsɛ sɛ mede kyɛ no? Enkosi mpɛn ason anaa?” 22 Yesu ka kyerɛɛ no sɛ: “Mereka akyerɛ wo sɛ, ɛnyɛ mpɛn ason, na mmom enkosi mpɛn 77.+ 23 “Ɛno nti, ɔsoro Ahenni te sɛ ɔhene bi a na ɔpɛ sɛ ɔne ne nkoa bu akontaa. 24 Bere a ofii ase sɛ ɔne wɔn rebu akontaa no, wɔde ɔbarima bi bae a ɔde no ka dwetikɛse 10,000.* 25 Nanso esiane sɛ onni nea ɔde betua ka no nti, ne wura no kae sɛ wɔntɔn ɔne ne yere ne ne mma ne nea ɔwɔ nyinaa mfa ntua ka no.+ 26 Enti akoa no kotow n’anim, na ɔsrɛɛ no sɛ, ‘Nya abotare ma me, na metua ne nyinaa ama wo.’ 27 Asɛm no yɛɛ akoa no wura no mmɔbɔ, na ogyaa no, na ɔde ɛka a ɔde no kyɛɛ no.+ 28 Ɛnna saa akoa no puei, na okohuu ne yɔnko akoa bi a ɔno nso de no ka denare 100,* na ɔyeree no, na ofii ase miaa ne mene* kae sɛ, ‘Tua ɛka a wode nyinaa.’ 29 Enti ne yɔnko akoa no kotow n’anim, na ofii ase srɛɛ no sɛ, ‘Nya abotare ma me, na metua wo ka.’ 30 Nanso wampene, na mmom ɔma wɔde no kɔtoo afiase kosi sɛ obetua ɛka a ɔde no. 31 Bere a ne mfɛfo nkoa no huu nea asi no, wɔn werɛ howee paa, na wɔkɔkaa nea asi no nyinaa kyerɛɛ wɔn wura no. 32 Ɛnna ne wura no frɛɛ no ka kyerɛɛ no sɛ: ‘Akoa bɔne, bere a wosrɛɛ me no, mede ka no nyinaa kyɛɛ wo. 33 Ɛnsɛ sɛ anka wo nso wuhu wo yɔnko akoa no mmɔbɔ sɛnea mihuu wo mmɔbɔ no anaa?’+ 34 Ɛnna ne wura no bo fuwii, na ɔde no hyɛɛ wɔn a wɔhwɛ afiase hɔ no nsa, kosi sɛ obetua ka biara a ɔde. 35 Saa ara na mo nso, sɛ moamfi mo komam amfa ankyɛ mo nuanom+ a, me soro Agya ne mo bedi.”+\n^ Anaa “moannan.”\n^ Ebetumi nso akyerɛ, “mo Agya.”\n^ Nt., “kɔ na kɔkasa kyerɛ no.”\n^ Ná dwetɛ dwetikɛse 10,000 yɛ denare 60,000,000. Hwɛ Nkh. B14.\n^ Anaa “ne kɔn.”


Hebrifo 7 NA-TWI - Ɔkɛseɛ Melkisedek - Na saa - Bible Gateway\nHebrifo 6Hebrifo 8\nHebrifo 7 Nkwa Asem (NA-TWI)\n7 Na saa Melkisedek yi yɛ Salemhene, ɛna ɔsan yɛ Ɔsorosoro Nyankopɔnn sɔfo. Bere a Abraham fi ɔko a okum ahemfo ano reba no, Melkisedek hyiaa no hyiraa no. 2 Abraham maa no n’asade no mu nkyɛm du mu baako. Melkisedek din no nkyerɛase a edi kan no ne Treneehene. Esiane sɛ na ɔyɛ Salemhene no nti, wɔkyerɛɛ ne din no ase se Asomdwoehene. 3 Obi nnim Melkisedek n’agya, ne na, ne ne mpanyimfo ho asɛm. Saa ara nso na obi nnim n’awo ne ne wu nso ho asɛm. Ɔsɛ Onyankopɔn Ba, na ɔda so yɛ ɔsɔfo daadaa.\n4 Eyi di ho adanse sɛ na ɔyɛ onipa kɛse a agya Abraham po tumi ma no n’asade mu nkyɛm du mu baako. 5 Nanso Lewi asefo a wɔyɛ asɔfo no Mmara na ɛhyɛ wɔn sɛ wonnye nkyɛm du mu baako mfi wɔn ara wɔn nkurɔfo Israelfo nkyɛn a wɔn nso yɛ Abraham asefo no. 6 Melkisedek nyɛ Lewi aseni nanso ogyee nkyɛm du mu baako fii Abraham nkyɛn hyiraa no ma onyaa Onyankopɔn bɔhyɛ no. 7 Akyinnye biara nni ho sɛ nea ɔma nhyira so sen nea ogye nhyira.\n8 Asɔfo mu no, nnipa a wowu no na wogye nkyɛm du no, nanso Melkisedek fam de, nea ɔte ase no na ogyee nkyɛm du no sɛnea Kyerɛwsɛm no ka no.\n9 Enti nokwarem, Abraham tuaa nkyɛm du no Lewi a n’asefo gye nkyɛm du no nso nam Abraham so tuae. 10 Na wɔnwoo Lewi, nanso esiane sɛ na ɔhyɛ ne nena Abraham mu saa bere no a Melkisedek hyiaa no no nti na otuae. 11 Ɛnam Lewi asɔfodi so nti na wɔde Mmara no maa Israelfo. Ɛno nti sɛ Lewifo asɔfo no yɛɛ wɔn adwuma yiye a, anka ɛho nhia sɛ wɔbɛfa ɔsɔfo foforo bi afi Melkisedek abusua mu a omfi Aaron abusua mu.\n12 Sɛ ɛba sɛ asɔfodi no sesa a, ɛma mmara no nso sesa.\n13 Nanso yɛn Awurade a wɔka saa asɛm yi nyinaa fa ne ho no fi abuasua foforo mu. Ne busuani biara nnii ɔsɔfo wɔ afɔremuka so da. 14 Ɛyɛ sɛnnahɔ sɛ wɔwoo no too Yuda abusua mu, na Mose kaa asɔfo ho asɛm no nso, wammɔ n’abusua din da.\n15 Asɛm no da ne ho adi pefee, efisɛ, ɔsɔfo foforo bi aba a ɔte sɛ Melkisedek. 16 Ɔno de, ɛnnam onipa mmara so na wɔhyɛɛ no ɔsɔfo. 17 Kyerɛwsɛm no ka se, ‘Wobɛyɛ ɔsɔfo daa nyinaa sɛnea Melkisedek asɔfo kwan nhyehyɛe te no.’”\n18 Wɔatow mmara dedaw no akyene, efisɛ, na emu yɛ mmerɛw na ɛho nni mfaso nso. 19 Na Mose Mmara no nso antumi amma biribiara anyɛ pɛ. Wɔde anidaso pa bi a yɛnam so bɛn Onyankopɔn aba.\n20 Ɛno akyi, Onyankopɔn ntam abɛka ho. Bere a wɔhyɛɛ afoforo bi asɔfo no na ntam a ɛte saa nni hɔ. 21 Yesu nam ntam so bɛyɛɛ ɔsɔfo bere a Onyankopɔn ka kyerɛɛ no se, “Awurade aka ntam; na ɔrensesa n’adwene: ‘Wobɛyɛ ɔsɔfo daa nyinaa.’“ 22 Saa nsonoe yi na ɛma Yesu gyina pintinn ma apam no.\n23 Nsonoe foforo bi nso wɔ hɔ. Na saa asɔfo no dɔɔso, efisɛ, na wowuwu a wontumi ntoa wɔn adwuma so.\n24 Nanso Yesu de, ɔwɔ hɔ daa na n’asɔfodwuma no nso, obi ntoa so mma no. 25 Enti otumi gye wɔn a wɔnam ne so ba Onyankopɔn nkyɛn no ɛnnɛ ne daa, efisɛ, ɔte hɔ daa srɛ Onyankopɔn ma wɔn. 26 Yesu ne ɔsɔfo panyin a ɔboa yɛn wɔ yɛn ahiasɛm mu. Ɔyɛ kronkron. Onni mfomso biara wɔ ne mu na ɔnyɛ bɔne. Wɔatew no afi nnebɔneyɛfo ho na wɔapagyaw no aboro ɔsoro so. 27 Ɔnte sɛ asɔfo mpanyin a aka no a, daa afɔrebɔ a ɔbɔ no kan no ɔbɔ wɔ ne bɔne a wayɛ ho ansa na afei wabɔ afoforo de no. Ɔbɔɔ afɔre baako pɛ a ɔde ne ho na ɛbɔe. 28 Mose Mmara no yi nnipa a wɔmfata ma wɔyɛ asɔfo mpanyin, nanso Onyankopɔn bɔ a ɔde ntam kaa ho no a ɛbae Mmara no akyi no, yii Ɔba no a ɔyɛ pɛ daa nyinaa no.


Ahenni no Ho Bɔhyɛ Ahorow—Wɔreyɛ Nneɛma Nyinaa Foforo | Onyankopɔn Ahenni\nSo w’ani agyina sɛ wubehu Ahenni no bɔhyɛ ahorow no mmamu?\nAhenni no Ho Bɔhyɛ Ahorow—Wɔreyɛ Nneɛma Nyinaa Foforo\nWOTEW aprɛ kɛse bi a abere fi ne dua so. Afei, wuhua hwɛ, na wode to kɛntɛn a pii gu mu dedaw no mu. Woatew aprɛ yi nnɔnhwerew pii, nanso wommrɛe, na wubetumi atew kakra aka ho. Wo maame nso de anigye retew bi wɔ wo nkyɛn, na ɔne abusua no mufo ne nnamfo a wɔreboa mo ma moatew aprɛ no rebɔ nkɔmmɔ. Sɛ wohwɛ wo maame a, wuhu sɛ ɔyɛ ababaa paa, ɔte sɛ nea na ɔte wɔ mfe pii a atwam bere a na woyɛ abofra no. Wunnye nni sɛ ɔno na na wabɔ aberewa wɔ wiase dedaw a atwam no mu no. Wuhui sɛ na yare ama ne were asa, wusoo ne nsa bere a na ɔrewu no, na wusui bere a wɔresie no no. Nanso, ɔno na ɔne afoforo pii asan aba nkwa mu na ɔte apɔw yi!\nYenim paa sɛ saa da yi bɛba. Yegye di efisɛ Onyankopɔn bɔhyɛ ahorow bam bere nyinaa. Wɔ saa ɔfã yi mu no, yebesusuw sɛnea Ahenni no bɔhyɛ ahorow bi bɛbam nnansa yi ara ma akowie Harmagedon ko no mu ho. Yɛbɛsan nso asusuw Ahenni no bɔhyɛ ahorow bi a ɛyɛ anigye a ebenya mmamu wɔ Harmagedon akyi ho. Hwɛ sɛnea yɛn ani begye sɛ yebehu sɛ Onyankopɔn Ahenni redi tumi wɔ asase nyinaa so, na wɔreyɛ nneɛma nyinaa foforo!\nOnyankopɔn Ahenni Beyi N’atamfo Afi Hɔ\nWubetumi asiesie wo ho nnɛ ama Harmagedon ko no.\nAhenni no Bɛyɛ Onyankopɔn Apɛde Wɔ Asase So\nDɛn na ɛma wugye di sɛ Yehowa bɔhyɛ ahorow bɛbam?


Hosea 8 AKCB - Matteus 8 LB\nIsrael Betwa Mfɛtɛ Aba\nƆkɔre bi wɔ Awurade fifo so\nefisɛ nnipa no abu mʼapam so\nna wɔasɔre atia me mmara.\n2Afei Israel su frɛ me se,\n‘Yɛn Nyankopɔn, yegye wo to mu!’\n3Nanso Israel apo nea eye;\nɔtamfo bɛtaa no.\n4Wosisi ahemfo a minnim ho hwee,\nwɔpaw ahenemma wɔ bere a mempenee so ɛ.\nWɔde wɔn dwetɛ ne wɔn sikakɔkɔɔ yɛ ahoni ma wɔn ho\nde sɛe wɔn ankasa ho.\n5Tow wo nantwi ba ohoni no kyene, Samaria!\nMʼabufuwhyew reba wɔn so.\nWɔbɛtena nea ɛho ntew mu akosi da bɛn?\nSaa nantwi ba yi, odwumfo bi na osenii;\nWobebubu mu asinasin,\nsaa Samaria nantwi ba no.\nna wotwa mfɛtɛ.\nAwi a egyina hɔ no nni ti;\nnti wɔrennya siam mfi mu.\nSɛ ɛsow aduan mpo a,\nahɔho na wobedi.\nafei ɔfra aman no mu\nte sɛ ade a so nni mfaso biara.8.8 Wɔfaa Israel sɛ Onyankopɔn ankasa nkurɔfo (2 Mose 19.5; Amos 3.2). Nanso esiane sɛ ɔde ne ho akɔma aman foforo bi nti, nʼanuonyam pa ma ɔbɛyɛɛ animguaseman maa Onyankopɔn.\n9Na wɔakɔ Asiria\nte sɛ wuram afurum a ɔno nko ara nenam.\nEfraim nso atɔn ne ho ama adɔfo.\n10Ɛwɔ mu, wɔatɔn wɔn ho wɔ amanaman no mu de,\nnanso mɛboaboa wɔn ano.\nWɔn so befi ase atew\nwɔ ɔhene kɛse bi nhyɛso ase.\n11“Ɛwɔ mu sɛ Efraim sisii afɔremuka bebree a wɔbɔ bɔnefakyɛ afɔre wɔ so de,\nɛno nti abɛyɛ afɔremuka a wɔyɛ bɔne wɔ so.\n12Mekyerɛw me mmara a ɛfa nneɛma bebree ho maa wɔn,\nnanso wɔfaa no sɛ ananafo ade.\n13Wɔde mʼayɛyɛde bɔ afɔre\nna wɔwe nam no,\nnanso wɔnsɔ Awurade ani.\nAfei ɔbɛkae wɔn atirimɔdensɛm\nna wɔatwe wɔn aso wɔ wɔn bɔne ho:\nWɔbɛsan akɔ Misraim.\n14Israel werɛ afi ne yɛfo\nna wasisi ahemfi akɛseakɛse;\nYuda abɔ nkurow bebree ho ban.\nNanso mɛto ne nkuropɔn mu gya\na ɛbɛhyew wɔn aban.”\nAKCB : Hosea 8


John 12 NIV – Yohane 12 AKCB | Biblica\nJohn 12 NIV – Yohane 12 AKCB\n1Aka nnansia na Twam Afahyɛ no adu no, Yesu kɔɔ Betania, kurow a na Lasaro a Yesu nyan no fii awufo mu no te mu no mu. 2Wɔtoo Yesu pon. Marta na ɔsomee wɔ saa aponto yi ase. Lasaro tenaa Yesu nkyɛn pɛɛ wɔ ɔpon no ho. 3Wɔredidi no, Maria faa ngohuam bi a ne bo yɛ den behwie guu Yesu nan ase de ne tinwi pepae. Ngo no hua gyee fie hɔ nyinaa.\n4Yuda Iskariot a ɔyɛ asuafo no mu baako a akyiri no obeyi Yesu ama no ani annye nea ɔbea yi yɛe no ho, 5enti ɔkae se, “Adɛn nti na woantɔn saa ngohuam yi na yɛamfa sika no amma ahiafo?” 6Ɛnyɛ sɛ na odwen ahiafo ho nti na ɔkaa saa asɛm yi, na mmom, na ɔyɛ ɔkorɔmfo, na esiane sɛ na ɔhwɛ asuafo no sika so nti, na owiawia bi.\n7Yesu kae se, “Munnyaa ɔbea yi haw! Nea ɔbea yi ayɛ yi, ɔde asiesie me ama me wu. 8Mo ne ahiafo na ɛwɔ hɔ bere biara, na me de, me ne mo rentena hɔ daa.”\n9Bere a Yudafo no tee sɛ Yesu wɔ Betania no, wɔn mu pii kɔɔ hɔ. Ɛnyɛ Yesu nko nti na wɔkɔɔ hɔ, na mmom, wɔkɔɔ hɔ sɛ wɔrekɔhwɛ Lasaro a Yesu nyan no fii awufo mu no nso. 10Afei, asɔfo mpanyin no bɔɔ pɔw sɛ wobekum Lasaro nso, 11efisɛ esiane Lasaro wusɔre no nti, na nnipa bebree retwe wɔn ho afi Yudafo mpanyin no ho abedi Yesu akyi.\nYesu Hyɛn Yerusalem Sɛ Ɔhene\n12Ade kyee no, nnipadɔm a wɔaba Twam Afahyɛ no tee sɛ Yesu reba Yerusalem no, 13wobubuu berɛw de kohyiaa no kwan de ahurusi teɛteɛɛ mu se,\n“Nhyira nka nea ɔreba wɔ Awurade din mu no!”\n“Nhyira nka Israelhene!”\n14Yesu rekɔ no, na ɔte afurum ba bi so sɛnea Kyerɛwsɛm hyɛɛ ho nkɔm se,\n15“Nsuro, Ɔbabea Sion!\nHwɛ sɛ wo hene te afurum ba so\nreba wo nkyɛn.”\n16Mfiase no, asuafo no ante eyinom nyinaa ase kosii sɛ wɔhyɛɛ Yesu anuonyam no ansa na wɔrekae se, Kyerɛwsɛm no aka saa asɛm yi nyinaa afa ne ho dedaw, na ɛno ara ne nea wɔayɛ no.\n17Nnipa a na wɔwɔ hɔ a wohuu sɛ Yesu nyan Lasaro fii awufo mu no kaa asɛm a esii no kyerɛɛ afoforo. 18Eyi nti na nnipa bebree kɔɔ se wɔrekohyia Yesu kwan no, efisɛ na wɔate sɛ wayɛ anwonwade. 19Farisifo no huu nea ɛrekɔ so no, wɔkae se, “Anyɛ yiye! Monhwɛ sɛ nnipa no nyinaa atu adi nʼakyi!”\n20Afahyɛbere no mu no, Helafo bi nso kɔɔ Yerusalem sɛ wɔrekɔsom. 21Wɔkɔɔ Filipo a ofi Betsaida no nkyɛn kɔka kyerɛɛ no se, “Owura, yɛpɛ sɛ yehu Yesu.” 22Filipo kɔbɔɔ Andrea amanneɛ ma wɔn baanu kɔka kyerɛɛ Yesu.\n23Yesu ka kyerɛɛ wɔn se, “Bere no aso sɛ wɔbɛhyɛ Onipa Ba no anuonyam. 24Mereka nokware akyerɛ mo se, sɛ wɔamfa burofua anhyɛ fam amma amporɔw na amfifi a, ɛda so yɛ burofua no ara, nanso sɛ ɛporɔw na efifi a, ɛsow aba pii. 25Obiara a ɔdɔ ne kra no bɛhwere ne nkwa, na nea ɔnnɔ ne kra no benya nkwa a enni awiei. 26Obiara a ɔpɛ sɛ ɔsom me no, ɛsɛ sɛ odi mʼakyi, na baabiara a mewɔ no, ɛsɛ sɛ mʼasomfo nso wɔ hɔ bi.”\n27Yesu kae se, “Afei de, me kra ho yeraw no na asɛm bɛn na menka? Menka se, ‘Agya, gye me fi saa amanehunu yi mu ana?’ Nanso, eyi nti na wosomaa me baa wiase sɛ mimmehu amane. 28Agya, hyɛ wo din anuonyam!”\nƆkasa wiee no, nne bi fi ɔsoro kae se, “Mahyɛ no anuonyam dedaw na mɛsan mahyɛ no bio.” 29Nnipakuw a na wɔwɔ hɔ no tee nne no, wɔkae se aprannaa na ɛrebobɔ mu. Ebinom nso kae se, ɔsoro ɔbɔfo na ɔkasa kyerɛɛ no.\n30Nanso Yesu ka kyerɛɛ wɔn se, “Mo nti na saa nne yi kasae na ɛnyɛ me nti. 31Afei, bere adu sɛ wobu wiase atɛn na wotu ɔbonsam a odi wiase so no gu. 32Sɛ wonya ma me so fi asase so a, mɛtwe nnipa nyinaa aba me nkyɛn.” 33Ɔkaa eyi de kyerɛɛ owu ko a obewu no.\n34Nnipa no kae se, “Kyerɛwsɛm no di adanse sɛ, Agyenkwa no renwu da. Adɛn nti na woka kyerɛ yɛn se, ‘Ɛsɛ sɛ wɔma Onipa Ba no so’. Hena ne saa Onipa Ba no?”\n35Yesu buaa wɔn se, “Me hann no bɛhyerɛn ama mo mmere tiaa bi mu. Ɛno nti, monnantew mu bere a mowɔ saa hann no mu yi nkɔ baabiara a mopɛ sɛ mokɔ, ansa na sum aduru; anyɛ saa a morenhu kwan. 36Bere a mowɔ hann mu yi, munnye hann no nni na moayɛ hann no mma.” Yesu kaa nsɛm yi wiee no, ofii hɔ de ne ho kohintawee.\nYudafo Gu So Gye Akyinnye\n37Ɛwɔ mu sɛ na Yesu ayɛ anwonwade ahorow ama Yudafo no ahu de, nanso na wonnye no nni ara. 38Eyi ne Odiyifo Yesaia asɛm a ɔkae se,\n“Awurade, hena na wagye yɛn asɛnka adi?\nNa hena nso na Awurade wʼanwonwadwuma no ada adi akyerɛ no?”\n39Yudafo no annye anni efisɛ, na Odiyifo Yesaia asan aka se,\n40“Onyankopɔn afura wɔn ani,\nna wapirim wɔn koma,\nsɛnea ɛbɛyɛ a wɔrentumi nnan\nmma me nkyɛn na masa wɔn yare.”\n41Yesaia kaa eyi faa Yesu anuonyam a daakye obenya a Onyankopɔn yi kyerɛɛ no no ho.\n42Mpo, na Yudafo mpanyimfo no mu pii gye Yesu di, nanso na wosuro sɛ, sɛ Farisifo no hu wɔn a, wɔremma wɔmma asɔredan no mu bio. 43Na wɔpɛ sɛ nnipa bɛkamfo wɔn sen sɛ Onyankopɔn bɛhyɛ wɔn anuonyam.\n44Yesu teɛɛ mu se, “Obiara a ogye me di no, ɛnyɛ me nko na ogye me di, na ogye nea ɔsomaa me no nso di. 45Na nea ohu me no hu nea ɔsomaa me no nso. 46Maba wiase sɛ hann, na obiara a ogye me di no ankɔ so antena sum mu.\n47“Obiara a ɔte mʼasɛm na onni so no, meremmu no atɛn. Efisɛ mamma sɛ merebebu nnipa atɛn, na mmom, mebae sɛ merebegye wɔn nkwa. 48Obiara a ɔpo me na onnye mʼasɛm nni no, otemmufo bi wɔ hɔ a obebu no atɛn. Me nsɛm a maka akyerɛ mo no na atemmuda no ebebu mo atɛn. 49Nsɛm a maka no nyinaa, ɛnyɛ mʼankasa mʼadwene na mede ka kyerɛɛ mo, na mmom ɛyɛ nea Agya no ka kyerɛɛ me se menka nkyerɛ mo no. 50Minim sɛ asɛm biara a Agya no ahyɛ me sɛ menka no de nnipa kɔ nkwa a enni awiei mu; enti asɛm a ɔbɛka akyerɛ me sɛ menka biara no, ɛno na meka!”\nAKCB : Yohane 12


Nnwom 60 AKCB - Mateo 60 MTDS\nDawid “Miktam” dwom. Wɔde yɛ nkyerɛkyerɛ. Ɔtoo no bere a ɔne Aram Naharanfo ne Aram Zobafo koe na Yoab san kokum Edomfo mpem dumien wɔ Nkyene Bon mu no.\n1Onyankopɔn, woapo yɛn, woabɔ yɛn agu;\nwo bo afuw yɛn, nanso gye yɛn bio!\n2Woawosow asase no na woapae mu;\ntoatoa nea abubu no, efisɛ ɛrehinhim.\n3Woama wo nkurɔfo ahu mmere bɔne;\nwoama yɛn nsa a ɛma yɛtɔ ntintan.\n4Nanso wɔn a wosuro wo de, woama wɔn frankaa so\nsɛ wontu ntia agyan no.\n6Onyankopɔn akasa afi ne kronkronbea se,\nna masusuw Sukot bon no.\n7Gilead yɛ me de; Manase nso saa ara;\nEfraim yɛ me dade kyɛw,\nYuda yɛ mʼahempema.\n8Moab yɛ me guasɛn,\nEdom so na metow me mpaboa gu;\nna meteɛ mu nkonimdi so gu Filistifo so.”\n9Hena na ɔde me bɛkɔ kuropɔn a wɔabɔ ho ban no mu?\nHena na obedi mʼanim akɔ Edom?\n10Onyankopɔn, ɛnyɛ wo na woapo yɛn\nna wo ne yɛn asraafo nkɔ ɔsa bio ana?\n11Boa yɛn tia ɔtamfo no,\nna ɔdesani mmoa nka hwee.\n12Onyankopɔn wɔ yɛn afa yi, yebedi nkonim,\nna obetiatia yɛn atamfo so.\nAKCB : Nnwom 60


Wɔda Bible No Edzi Wɔ Ɔkwan Soronko Bi Do Wɔ Rouen, France\nKENKAN WƆ Afrikaans Albanian Amharic Arabic Armenian Azerbaijani Azerbaijani (Cyrillic) Basque Bicol Bislama Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Croatian Czech Danish Dutch English (Borɔfo) Estonian Ewe (Awona) Finnish French Galician Georgian German Greek Gujarati Haitian Creole Hebrew Hiligaynon Hungarian Iloko Indonesian Italian Japanese Kabyle Kannada Kikaonde Kinyarwanda Kirghiz Kirundi Kongo Korean Krio Lithuanian Malagasy Malay Malayalam Maya Mfantse Mingrelian Mixe (North Central) Myanmar Nahuatl (Central) Nahuatl (Huasteca) Ndebele (Zimbabwe) Norwegian Oromo Persian Polish Portuguese Portuguese (Portugal) Punjabi Romanian Russian Samoan Sepedi Serbian Serbian (Roman) Setswana Sinhala Slovak Slovenian Spanish Swahili Swedish Tahitian Tajiki Tarascan Telugu Tigrinya Tlapanec Tojolabal Totonac Tsonga Turkish Turkmen Tzeltal Tzotzil Ukrainian Umbundu Urdu Valencian Vezo Welsh Xhosa Zapotec (Isthmus) Zulu\nWɔda Bible No Edzi Wɔ Ɔkwan Soronko Bi Do Wɔ France\nNserahwɛfo mpempem a wɔbaa 2014 Amanaman Ntamu Eguadzi-Yikyerɛ bi a wɔyɛɛ no wɔ Rouen a ɔwɔ France etsifi afamu no enyi bɔɔ eguadzibea hɔ ɔfã bi a ɔtwẽe hɔn adwen paa. Asɛntsir a nna woeyi no edzi nye yi: “Bible No—Ndeda, Ndɛ, nye Ɔkyena.”\nWɔdze TV akɛse a ɔbobɔ hɔ no yii video a ɔfa tsetse Bible nsaano nkyerɛwee no ho, na iyi twetwẽe nserahwɛfo no dodowara. Sɛ nserahwɛfo no wura dɛm bea yi a, wonya hokwan suã iyinom fa Bible no ho: mfaso a ɔwɔ no mu afotu do, mbrɛ no mu abakɔsɛm yɛ nokwar, mbrɛ ɔnye nyansahu hyia, nye mbrɛ wɔakyekyɛ no wɔ wiadze nyina no.\nYikyerɛ yi so daa mbrɛ Bible no esi atsena hɔ mber tsentsenntsen ɔmmfa ho mbɔdzen a asoɛrtsiafo abɔ dɛ wɔbɛsɛɛ no no edzi. Afei so ɔdaa no edzi dɛ, seseiara nyimpa pii nsa tum kã dza woetsintsim nye elɛtrɔnik dze ahorow nyina kenkan. Nserahwɛfo no nyaa New World Translation, Bible nkyerɛase bi a Jehovah Adasefo etsintsim wɔ kasa bɔbor 120 mu no bi kwa.\nNserahwɛfo no mu pii kyerɛɛ anamɔn a Adasefo no etu mbrɛ ɔbɛyɛ a afofor benya Bible no bi ho enyisɔ. Aber a ɔbaa bi a ɔyɛ edwuma dze boa mbabun a hɔn ebusua dzi hia no nye mbabun bi rohwɛ ndzɛmba a wɔada no edzi no bi no, ɔkãa dɛ: “Bible no yɛ hɛn nyinara hɛn egyapadze tsitsir. Ɔyɛ nwoma a tum wɔ mu. Aber biara a mebɛkenkan no, minya me haw ahorow n’ano edur.”\nƆyɛɛ ɔbaa bi a oedzi mfe 60 a ɔwɔ mbanana no nwanwa dɛ obotum enya Bible no bi kwa. Ɔkãa dɛ: “Ɔsɛ dɛ hɛn nyina hyɛ ase kenkan Bible no bio osiandɛ hɛn nyinara hia!”\nEbɛnadze ntsi na New World Translation no yɛ soronko fi nkyerɛase afofor pii ho?\nFa mona Fa mona Wɔda Bible No Edzi Wɔ Ɔkwan Soronko Bi Do Wɔ France\nNyimpa A Wɔdɔ Asomdwee Hyia Mu Wɔ Armada No Ase


Nnwom 32 AKCB - مزمور 32 NAV\n1Nhyira ne wɔn a\nwɔde wɔn amumɔyɛ akyɛ wɔn,\nna wɔakata wɔn bɔne so.\n2Nhyira nka onipa a\nAwurade mmu ne bɔne ngu no so\nna nnaadaa nni ne honhom mu.\n3Bere a meyɛɛ komm no,\nme nnompe yɛɛ mmrɛw,\napini a misii no da mu nyinaa nti.\n4Awia ne anadwo\nwo nsa yɛɛ den wɔ me so;\nte sɛ awia bere mu ɔhyew.\n5Afei, migyee me bɔne too mu.\nMankata mʼamumɔyɛ so.\nMekae se, “Mɛka\nme bɔne akyerɛ Awurade,”\nna wode me bɔne ho afɔdi kyɛɛ me.\n6Enti, ma agyidifo nyinaa mmɔ wo mpae\nbere a wohu wo;\nampa ara sɛ asu akɛse yiri a,\n7Wone me hintabea;\nwobɛbɔ me ho ban wɔ amanehunu mu\nna wode nkwagye nnwom atwa me ho ahyia.\n8Mɛkyerɛkyerɛ wo ɔkwan a wobɛfa so\nmetu wo fo na mahwɛ wo so.\n9Ɛnyɛ sɛ ɔpɔnkɔ anaa afurumpɔnkɔ a\nonni ntease nti\nwɔde nnareka ne hama na ɛdannan no,\nsɛ ɛbɛyɛ a wɔbɛba wo nkyɛn.\n10Omumɔyɛfo amanehunu dɔɔso,\nnanso Awurade adɔe a ɛnsa da no\ntwa onipa a ɔde ne ho to no so no ho hyia.\n11Munni ahurusi na mo ani nnye wɔ Awurade mu, mo atreneefo;\nmonto dwom, mo a mo koma mu tew.\nAKCB : Nnwom 32


Yohane 6 - Nkwa Asem (NA-TWI) | Biblica\nYohane 6 - Nkwa Asem (NA-TWI)\n1Eyi akyi, Yesu twaa Galilea po a wɔsan frɛ no Tiberia po no. 2 Esiane sɛ nkurɔfo hui sɛ Yesu nam anwonwa kwan so asa nnipa pii yare no nti, wodii n’akyi. 3 Yesu ne n’asuafo no kɔɔ bepɔw bi so kɔtenaa hɔ kakra. 4 Saa bere no na Twam Afahyɛ no abɛn. 5 Bere a Yesu twaa n’ani, hui sɛ nnipakuw no reba ne nkyɛn no, obisaa Filipo se, “Ɛhe na yebenya aduan ama saa nnipa dodow yi?” 6 Yesu bisaa Filipo saa asɛm yi de sɔɔ no hwɛe, efisɛ, na onim nea ɔbɛyɛ. 7 Filipo buae se, “Ansa na yebetumi ama saa nnipa dodow yi aduan no, ɛsɛ sɛ yenya sika a emu yɛ duru.”\n8 Andrea a ɔyɛ Simon Petro ne nua no kae se, 9 “Abarimaa bi wɔ ha a ɔwɔ abodoo anum ne nkyenam abien; na eyi betumi aso nnipa dodow yi di?”\n10 Yesu hyɛɛ n’asuafo no sɛ, “Momma obiara ntena ase.” Asuafo no ma wɔtenatenaa sare no so. Na mmarima a wɔwɔ wɔn mu no dodow bɛyɛ mpemnum. 11 Yesu faa abodoo no bɔɔ mpae na ɔkyɛ maa wɔn. Ɔfaa saa kwan koro no ara so kyɛɛ nkyenam no nso maa wɔn.\n12 Wodidi mee akyi no, Yesu ka kyerɛɛ wɔn se, “Mommoaboa aduan a aka no ano na ebi ansɛe.” 13 Wɔboaboaa aduan a ɛkae no ano no, ɛyɛɛ nkɛntɛmma dumien.\n14 Nnipa no huu nsɛnkyerɛnne a Yesu ayɛ no, wɔkae se, “Ampa ara, onipa yi ne odiyifo a yɛrehwɛ no kwan no.”\n15 Yesu hui sɛ nnipa no ayɛ wɔn adwene sɛ wɔbɛkyere no asi no hene no, ɔtwee ne ho fii wɔn mu kɔɔ bepɔw no so bio.\nYesu nantew po so\n16 Onwini dwoe no, Yesu asuafo no kɔɔ Galilea mpoano. 17 Wɔtwɛn kosii sɛ ade sae na ɔmma no, wɔkɔtenaa ɔkorow mu sɛ wɔrekɔ Kapernaum. 18 Saa bere no na ahum retu wɔ po so ama po no so ayɛ bagyabagya. 19 Wɔhare kɔɔ wɔn anim bɛyɛ akwansin abiɛsa anaa anan no, wohui sɛ obi nam po no so reba; eyi maa ehu kaa wɔn kosii sɛ, 20 Yesu kae se, “Ɛyɛ me. Munnsuro!”\n21 Wohui sɛ ɛyɛ Yesu no, wɔma ɔbɛtenaa ɔkorow no mu. Ankyɛ koraa na woduu Kapernaum.\n22 Ade kyee no, nnipa a na wɔwɔ Galilea po no agya no hui sɛ ɔkorow baako pɛ na na ɛwɔ hɔ nanso asuafo no tenaa mu kɔe a na Yesu nka wɔn ho. 23 Ankyɛ koraa na akorow foforo bi fi Tiberia baa faako a Awurade maa nnipakuw no aduan dii no. 24 Bere a nnipa no hui sɛ Yesu ne n’asuafo no nni hɔ no, wɔtenatenaa akorow no mu sɛ wɔrekɔ Kapernaum akɔhwehwɛ no.\nYesu, nkwa aduan no\n25 Woduu Kapernaum na wohuu Yesu no, wobisaa no se, “Kyerɛkyerɛfo, bere bɛn na wobaa ha?”\n26 Yesu buaa wɔn se, “Mereka nokware akyerɛ mo sɛ, ɛnyɛ sɛ muhuuu anwonwade a meyɛe no nti na morehwehwɛ me, na mmom sɛ munyaa aduan di mee no nti. 27 Monnsɛe mo bere nyinaa mmpere nnhwehwɛ aduan a etumi sɛe no akyi kwan, na mmom mompere nhwehwɛ aduan a ɛtena hɔ daa a ɛma nkwa a enni awiei a Onipa Ba no de bɛma mo no akyi kwan. Efisɛ, eyi nti na m’agya somaa me.”\n28 Nnipa no bisaa no se, “Dɛn na yɛnyɛ na yɛasɔ Onyankopɔn ani?”\n29 Yesu buaa wɔn se, “Nea mobɛyɛ na moasɔ Onyankopɔn ani ne sɛ, mubegye ne Ba a ɔsomaa no no adi.”\n30 Nnipa no bisaa no bio se, “Anwonwade bɛn na wobɛyɛ akyerɛ yɛn ama yɛagye wo adi? 31 Sɛ wopɛ sɛ yegye wo di sɛ wone Agyenkwa no de a, ɛnne ma yɛn aduan nni daa sɛnea Kyerɛwsɛm no di ho adanse se, “Mose maa yɛn nenanom mana dii wɔ sare so no.”\n32 Yesu ka kyerɛɛ wɔn se, “Mereka nokware akyerɛ mo sɛ, ɛnyɛ Mose na ɔmaa mo nenanom aduan a efi soro no dii sare so hɔ no na mmom ɛyɛ m’agya. Na afei de, ɔma mo aduan a efi soro a ɛma nkwa a enni awiei no di daa. 33 Saa aduan a efi Onyankopɔn nkyɛn no ne onipa a ofi soro ba asase so na ɔde nkwa brɛ wiase no.”\n34 Nnipa no ka kyerɛɛ no se, “Owura, ma yɛn saa aduan no bi nni daa.”\n35 Yesu kae se, “Mene nkwa abodoo no. Obiara a ɔba me nkyɛn na ogye me di no, ɔkɔm anaa osukɔm renne no da. 36 Sɛnea maka akyerɛ mo no, moahu me nnwuma nanso munnye me nni. 37 Obiara a m’agya de no ama me no, bɛba me nkyɛn na obiara a ɔbɛba me nkyɛn nso no, merempam no. 38 Na mifi soro baa asase so sɛ merebɛyɛ nea ɔsomaa me no apɛde na ɛnyɛ m’apɛde. 39 Na nea ɔsomaa me no apɛde ne sɛ, mɛhwɛ wɔn a ɔde wɔn ama me no nyinaa so yiye na da a edi akyiri no, manyan wɔn ama wɔn nkwa foforo. 40 M’agya apɛde ne sɛ, obiara a ɔba me nkyɛn na ogye me di no benya nkwa a enni awiei na da a edi akyiri no, manyan no ama no nkwa foforo.”\n41 Yudafo no tee sɛ Yesu aka se, “Mene aduan a efi soro” no, wonwiinwii.\n42 Wɔkɔɔ so kae se, “Ɛnyɛ Yosef ne Maria ba ne saa Yesu yi? Ɛyɛɛ dɛn na otumi ka se ofi soro na ɔbae?”\n43 Yesu buaa wɔn se, “Munnyae anwiinwii no. 44 Mommma ɛnnyɛ mo nwonwa sɛ maka saa, na obiara nni hɔ a obetumi aba me nkyɛn, gye sɛ Agya no a ɔsomaa me no twe no ba me ho na da a edi akyiri no, menyan no. 45 Adiyifo no kyerɛwee se, ‘Onyankopɔn ankasa bɛkyerɛkyerɛ ne mma.’ Ɛno nti, obiara a otie Agya no nkyerɛkyerɛ no ba me nkyɛn. 46 Asɛm a maka yi nkyerɛ sɛ obi ahu Agya no pɛn gye onipa a ofi Agya no nkyɛn no.\n47 “Mereka nokwasɛm akyerɛ mo sɛ, obiara a ogye me di no, nya nkwa a enni awiei. 48 Mene nkwa aduan no. 49 Mo nenanom dii mana wɔ sare so nso wowuwui, 50 nanso aduan a efi soro ba no yɛ aduan a obi di a ɔrenwu da. 51 Mene nkwa aduan a efi soro no; sɛ obi di saa aduan yi a, ɔbɛtena ase daa. Aduan a mede bɛma obiara a ɔba me nkyɛn no, ne me honam a mede ma sɛnea ɛbɛyɛ na wiase benya nkwa.”\n52 Asɛm a Yesu kae yi maa Yudafo no bo fuwii ma wobisabisaa wɔn ho wɔn ho se, “Ɛbɛyɛ dɛn na saa onipa yi betumi de ne honam ama yɛn sɛ aduan ama yɛadi?”\n53 Yesu ka kyerɛɛ wɔn se, “Mereka nokwasɛm akyerɛ mo; moanni Onipa Ba no honam sɛ aduan na moannom ne mogya a, morennya nkwa a enni awiei. 54 Obiara a odi me honam sɛ aduan na ɔnom me mogya no nya nkwa a enni awiei, na da a edi akyiri no, menyan no ama no nkwa foforo. 55 Me honam ne aduan pa no na me mogya nso ne nsu pa no. 56 Obiara a odi me honam sɛ aduan na ɔnom me mogya sɛ nsu no, te me mu na me nso mete ne mu. 57 Sɛnea Agya teasefo no somaa me na ɔno nti mete ase no, saa ara nso na obiara a odi me honam sɛ aduan no, me nti, ɔbɛtena ase. 58 Eyi ne aduan a efi soro bae. Ɛnte sɛ mana a yɛn nenanom dii wɔ sare so na wowuwui no. Saa aduan yi de, obiara a obedi bi no bɛtena ase daa.” 59 Bere a na Yesu rekyerɛkyerɛ wɔ hyiadan mu wɔ Kapernaum no na ɔkaa saa nsɛm yi.\nYesu akyidifo no mu pii twe wɔn ho\n60 Yesu akyidifo no mu pii tee asɛm a ɔkae no, wɔkae se, “Saa asɛm yi de, ɛkyere yɛn adwene. Hena na ɔbɛte ase?”\n61 Yesu hui sɛ n’akyidifo no renwiinwii no, obisaa wɔn se, “Asɛm a mekae yi to mo hintidua anaa? 62 Ɛnne ɛba sɛ Onipa Ba no resan akɔ soro faako a ofi bae no a, dɛn na mobɛyɛ? 63 Onyankopɔn honhom na ɛma nkwa. Onipa ntumi mma nkwa. Nsɛm a maka akyerɛ mo yi yɛ honhom na nkwa wɔ mu, 64 nanso mo mu bi nnye nni.” Efi mfitiase no na Yesu huu wɔn a wonnye no nni ne wɔn a wɔbɛtwe wɔn ho afi ne ho.\n65 Ɔkɔɔ so kae se, “Eyi nti na meka kyerɛɛ mo se, obi ntumi mma me nkyɛn gye sɛ Agya no ama no ho kwan” no.\n66 Esiane saa nsɛm a Yesu kae no nti, n’akyidifo no mu pii twee wɔn ho fii ne ho na wɔanni n’akyi bio.\n67 Yesu huu saa no, obisaa asuafo dumien no se, “Mo nso mubegyae m’akyidi anaa?”\n68 Simon Petro buaa no se, “Awurade, hena nkyɛn na yɛbɛkɔ? Wo na wowɔ nsɛm a ɛwɔ nkwa a enni awiei. 69 Na yegye wo nsɛm no di na yenim sɛ wone Onyankopɔn Ba Kronkron no.”\n70 Yesu kɔɔ so kae se, “Me ara na miyii mo dumien yi nanso mo mu baako yɛ ɔbonsam.” 71 Asɛm a Yesu kae no na ɛfa Yuda a ɔyɛ Simon Iskariot ba no, a ɔyɛ asuafo dumien no mu baako a obeyi Yesu ama no ho.\nNA-TWI : Yohane 6


Sadrak, Mesak, ne Abednego Ankotow Sika Honi No | Nea Mmofra Betumi Asua Afi Bible Mu\nBere a Ɔhene Nebukadnesar soo ohoni ho dae no, akyiri yi ɔde sika kɔkɔɔ yɛɛ ohoni kɛse bi. Ɔde sii baabi a yɛfrɛ hɔ Dura, na ɔfrɛfrɛɛ nnipa atitiriw a wɔwɔ n’ahemman mu sɛ wommehyia wɔ ohoni no anim. Ná Sadrak, Mesak, ne Abednego ka ho. Ɔhene no hyɛɛ mmara sɛ: ‘Sɛ mote abɛn, sanku, ne atɛntɛbɛn nnyigyei pɛ a, monkotow ohoni no! Obiara a wankotow no, yɛbɛtow no ato fononoo a ogya redɛw wom no mu.’ Enti wohwɛ a, na Hebrifo mmerante mmiɛnsa no bɛkotow ohoni no anaa? Anaasɛ wɔbɛsom Yehowa nkutoo?\nAfei ɔhene no ma wɔbɔɔ nnwom no, na obiara kotow ohoni no. Nanso Sadrak, Mesak, ne Abednego deɛ, wɔanyɛ saa. Mmarima bi huu wɔn, na wɔkɔka kyerɛɛ ɔhene no sɛ: ‘Saa Hebrifo mmerante mmiɛnsa no ansom wo honi no.’ Nebukadnesar soma ma wɔkɔfrɛɛ wɔn bae. Ɔka kyerɛɛ wɔn sɛ: ‘Mɛma wɔasan abɔ abɛn no ama mo, na moasom ohoni no. Sɛ moankotow a, mɛtow mo agu fononoo no mu. Onyame biara nni hɔ a obetumi agye mo afi me nsam.’ Wɔka kyerɛɛ ɔhene no sɛ: ‘Ɛho nhia sɛ woma yɛn kwan bio. Yɛn Nyankopɔn betumi agye yɛn. Sɛ wannye yɛn mpo a, O ɔhene, hu sɛ yɛrensom ohoni no.’\nNebukadnesar bo fuwii paa. Ɔka kyerɛɛ ne mmarima no sɛ: ‘Momma ogya a ɛwɔ fononoo no mu nnɔ mpɛn nson nkyɛn sɛnea daa ɛdɔ no!’ Afei ɔka kyerɛɛ n’asogyafo no sɛ: ‘Monkyekyere mmarima yi, na montow wɔn ngu mu!’ Ná fononoo no ayɛ hyew araa ma bere a asogyafo no bɛn ho no, wowui amonom hɔ ara. Hebrifo mmerante mmiɛnsa no deɛ, wɔde wɔn guu ogya no mu. Bere a Nebukadnesar hwɛɛ fononoo no mu no, ohuu sɛ mmarima nnan na wɔnenam fononoo no mu, na ɛnyɛ mmiɛnsa. Ehu kaa no, na obisaa ne mmarima no sɛ: ‘Ɛnyɛ mmarima mmiɛnsa na yɛde wɔn guu ogya no mu? Mihu nnipa nnan, na baako te sɛ ɔbɔfo!’\nNebukadnesar twe bɛn fononoo no, na ɔteɛɛm sɛ: ‘Ɔsorosoro Nyankopɔn no nkoa, mumfi mmra!’ Obiara ho dwiriw no sɛ ohuu Sadrak, Mesak, ne Abednego sɛ wɔrepue afi fononoo no mu a biribiara anyɛ wɔn. Ogya no anhyew wɔn honam, anhyew wɔn ti nhwi ne wɔn ntade. Na wusiw ammɔn wɔn ho mpo.\nNebukadnesar kaa sɛ: ‘Sadrak, Mesak, ne Abednego Nyankopɔn no yɛ kɛse. Wasoma ne bɔfo ama wabegye wɔn. Onyame biara nni hɔ a ɔte sɛ wɔn Nyame no.’\nSɛnea Hebrifo mmerante mmiɛnsa no yɛe no, wo nso, woasi wo bo sɛ nea ebesi biara wubedi Yehowa nokware anaa?\n“Yehowa wo Nyankopɔn na ɛsɛ sɛ wokotow no, na ɔno nkutoo na ɛsɛ sɛ wosom no.”—Mateo 4:10\nNsɛmmisa: Dɛn na Sadrak, Mesak, ne Abednego anyɛ? Dɛn na Yehowa yɛ de gyee wɔn?


Забур 46 CARS - Nnwom 46 ASCB\nKora mma dwom. Wɔto no “alamot” sankuo nne so.\n1Onyankopɔn ne yɛn dwanekɔbea ne yɛn ahoɔden,\namanehunu mu ɔboafoɔ a ɔwɔ hɔ ɛberɛ biara.\n2Enti sɛ asase ani dane butu\nna mmepɔ tutu kɔgu ɛpo ase a, yɛrensuro,\n3sɛ ɛpo bɔ asorɔkye na ɛhuru\nna ɛma nkokoɔ woso mpo a, yɛrensuro.\n4Asutene bi wɔ hɔ a\nne nsuwansuwa de anigyeɛ ba Onyankopɔn kuropɔn mu,\nbeaeɛ kronkron a Ɔsorosoroni no teɛ.\n5Onyankopɔn te kuropɔn no mu, na ɔrenhwe ase;\nOnyankopɔn bɛboa no anɔpahema.\n6Amanaman yɛ hoo, na ahennie hwehwe ase;\nɔma ne nne so ma asase nane.\n7Otumfoɔ Awurade ka yɛn ho.\nYakob Onyankopɔn yɛ yɛn aban.\n8Bra bɛhwɛ Awurade nnwuma,\nɔsɛeɛ a ɔde aba asase no so.\n9Ɔma akodie gyae kɔsi asase ano.\nƆbubu agyan mu na ɔsɛe pea;\nɔde ogya hye nkataboɔ.\n10Monyɛ komm na monhunu sɛ me ne Onyankopɔn;\nwɔbɛma me so wɔ amanaman no mu,\nwɔbɛma me so wɔ asase so.\n11Otumfoɔ Awurade ka yɛn ho;\nASCB : Nnwom 46


Ɔwɛn-Aban—Nea Adesua Nsɛm Wom | February 15, 2004\nKENKAN WƆ Albanian Arabic Bicol Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Croatian Czech Danish Dutch English Estonian Ewe Finnish French Ga Georgian German Hiligaynon Hungarian Igbo Indonesian Italian Japanese Korean Latvian Lithuanian Malagasy Malayalam Mizo Myanmar Norwegian Papiamento (Aruba) Papiamento (Curaçao) Polish Portuguese Rarotongan Romanian Samoan Sepedi Shona Silozi Sinhala Slovak Slovenian Spanish Sranantongo Swahili Swedish Tagalog Thai Tsonga Tswana Turkish Twi Ukrainian Urdu Venda Vietnamese\nWɔ Nsuyiri no akyi no, Noa somaa aborɔnoma fii adaka no mu, na aborɔnoma no san bae a na “ngodua ahaban” tua n’ano. Ɛhe na aborɔnoma no nyaa ahaban no?\nBible ka kyerɛ yɛn sɛ “nsu no boroo so ara wɔ asase so, na ɛkataa mmepɔw atenten a ɛwɔ ɔsoro ase nyinaa so.” (Genesis 7:19) Bere a nsu no twee no, Noa somaa aborɔnoma no pɛnkoro dapɛn biara toaa so mprɛnsa. Ne mprenu so no, aborɔnoma no san bae a na “ngodua ahaban frɔmfrɔm tua n’ano; na Noa hui sɛ nsu no ayow asase so.”—Genesis 8:8-11.\nNokwarem no, adanse biara nni hɔ mprempren a yebegyina so aka bere tenten a nsuyiri no dii wɔ asase no fã pɔtee bi, efisɛ akyinnye biara nni ho sɛ Nsuyiri no sesaa asase no yɛbea. Nanso, ɛda adi sɛ nsu no kataa mmeae dodow no ara kyɛe ma nnua pii wuwui. Nanso, nsu no antumi ansɛe nnua no bi, na eyiyii nhaban foforo bere a nsu no twetwee no.\nƐdefa ngodua no ho no, The New Bible Dictionary ka sɛ: “Sɛ wotwa to hɔ a, ntini no fifi baa foforo, ma enti dubaa foforo bɛyɛ anum betumi afifi afi ntini no mu. Ngodua a ɛreyɛ awu taa fifi wɔ saa kwan yi so nso.” The New Schaff-Herzog Encyclopedia of Religious Knowledge ka sɛ, ɛte sɛ “nea ngodua ntumi nwu.” Onipa biara nni hɔ nnɛ a onim ho nsɛm nyinaa, te sɛ nkyene dodow a na ɛwɔ nsu no mu ne sɛnea na ɛyɛ hyew fa no. Enti, yentumi nkyerɛ nkɛntɛnso a na ebetumi anya wɔ ngodua ne afifide foforo so.\nNanso, ngodua ntumi nnyina awɔw ano, te sɛ awɔw a ɛwɔ mmepɔw atenten so no. Ɛtaa nyin wɔ mmeae a ɛwɔ fam bɛyɛ mita 1,000 a ɛhɔ wim tebea no boro digrii celsius 10 no. The Flood Reconsidered nhoma no ka sɛ: “Enti, Noa tumi hui sɛ ahaban frɔmfrɔm a anomaa no de bae no kyerɛ sɛ nsu no atwe wɔ mmeae a ɛda fam no.” Bere a Noa gyaee aborɔnoma no dapɛn akyi no, wansan amma bio, a na ɛkyerɛ sɛ aborɔnoma no anya afifide pii ne mmeae a obetumi atra.—Genesis 8:12.\nw04 2/15 kr. 31\nNyamesom—So Ɛwɔ Nkɛntɛnso Pa Anaa Nkɛntɛnso Bɔne?\nSo Nyamesom na Ɛde Adesamma Haw Aba?\nAwerɛkyekye Ma Amanehunufo\nKura Ahotew Mu Denam Wo Koma Ho Ban A Wobɛbɔ so\nHwɛ Yiye Wɔ Nnaadaa ho\nNhyiam a Wɔyɛe Wɔ “Wiase no Mfinimfini”\n“Ko Gyidi Ko Pa no”\nText Baabi a wubetumi atwe nneɛma akenkan ƆWƐN-ABAN—NEA ADESUA NSƐM WOM February 15, 2004\nShare Share ƆWƐN-ABAN—NEA ADESUA NSƐM WOM February 15, 2004\nƆWƐN-ABAN—NEA ADESUA NSƐM WOM February 15, 2004


5 Ɛnna Filistifo no faa nokware Nyankopɔn adaka+ no, na wɔde fi Ebeneser kɔɔ Asdod.+ 2 Na Filistifo no de nokware Nyankopɔn adaka no kɔɔ Dagon fie, na wɔde kosii Dagon+ nkyɛn. 3 Na ade kyee a Asdodfo sɔree anɔpatutuutu no, na Dagon ahwe ase ma n’anim butuw fam Yehowa adaka no anim.+ Enti wɔmaa Dagon so, na wɔsan de no sii ne sibea.+ 4 Na ade kyee, da a edi hɔ a wɔsɔree anɔpatutuutu no, hwɛ, na Dagon ahwe ase a n’anim butuw fam Yehowa adaka no anim; ná Dagon ti ne n’abakɔn abien no atetew gugu kwan ano.+ Ne kuntunsin a ɛte sɛ apataa no nko na ɛkae. 5 Ɛno nti na ɛde besi nnɛ no, Dagon asɔfo ne wɔn a wɔkɔ Dagon fie nyinaa ntia Dagon apongua a ɛwɔ Asdod no so no. 6 Na Yehowa nsa+ yɛɛ den Asdodfo so, na ɔmaa wɔn ho popoe na ɔmaa kooko+ fifii wɔn, kyerɛ sɛ Asdod ne ne mpɔtam hɔfo. 7 Bere a Asdodfo behui sɛ aba saa no, wɔkae sɛ: “Mommma Israel Nyankopɔn adaka no nntena yɛn nkyɛn, efisɛ ne nsa ayɛ den yɛne yɛn nyame Dagon so.”+ 8 Enti wɔsoma kɔboaboaa Filistifo ahene no nyinaa ano baa wɔn nkyɛn, na wobisae sɛ: “Dɛn na yɛnyɛ Israel Nyankopɔn adaka no?” Ɛnna wɔkae sɛ: “Momfa Israel Nyankopɔn adaka no nkɔ Gat.”+ Enti wɔde Israel Nyankopɔn adaka no kɔɔ hɔ. 9 Wɔde kɔɔ hɔ no, ɛbae sɛ Yehowa nsa+ baa kurow no so maa wɔn ho yeraw wɔn papaapa, na ɔbobɔɔ kurom hɔfo, efi akumaa so kosi ɔkɛse so, na kooko+ fifii wɔn. 10 Enti wɔde nokware Nyankopɔn adaka no kɔɔ Ekron.+ Bere a nokware Nyankopɔn adaka no duu Ekron no, ɛhɔ ara na Ekronfo no teɛteɛɛm sɛ: “Wɔde Israel Nyankopɔn adaka no aba yɛn nkyɛn de rebekunkum yɛn ne yɛn man!”+ 11 Enti wɔsoma kɔboaboaa Filistifo ahene no nyinaa ano, na wɔkae sɛ: “Momfa Israel Nyankopɔn adaka no mfi ha nsan nkosi ne sibea, na ankum yɛn ne yɛn man.” Nea ɛte ne sɛ, ná ahoyeraw a ekum nnipa asi kurow no mu nyinaa.+ Nokware Nyankopɔn nsa yɛɛ den paa wɔ hɔ,+ 12 na kurow no mufo a wɔanwuwu no, kooko+ fifii wɔn, na kurow no sufrɛ+ foro koduu ɔsoro.


Psalmen 25 HTB - Nnwom 25 AKCB\n1Awurade, me Nyankopɔn, wo mu na mede me werɛ hyɛ.\n2Wo so, me Nyankopɔn, na mede me ho to,\nmma mʼanim ngu ase,\nna mma mʼatamfo nso nni me so nkonim.\n3Wɔn a wɔde wɔn ho to wo so no mu biara\nanim rengu ase da,\nmmom, wɔn a wɔyɛ kɔntɔnkye kwa no\nanim begu ase.\n4Kyerɛ me wʼakwan, Awurade,\nna minhu wʼatempɔn.\n5Fa wo nokware no so kyerɛkyerɛ me,\nefisɛ woyɛ Onyankopɔn, me Gyefo,\nna mʼani da wo so daa nyinaa.\n6Kae, Awurade, wo mmɔborɔhunu ne wo dɔ kɛse\na ɛwɔ hɔ fi tete no.\n7Nkae me mmabun bere mu bɔne\nne mʼatuatew akwan;\nkae me sɛnea wʼadɔe te,\nAwurade, efisɛ wuye.\n8Awurade ye na ɔteɛ;\nenti ɔkyerɛkyerɛ nnebɔneyɛfo nʼakwan.\n9Ɔde ahobrɛasefo fa ɔkwan pa so\nna ɔkyerɛ wɔn nʼapɛde.\n10Awurade akwan nyinaa yɛ ɔdɔ ne nokwaredi\nma wɔn a wodi nʼapam mu ahyɛde so.\n11Awurade, me bɔne so de,\nnanso wo din nti, fa kyɛ me.\n12Enti hena ne onipa a osuro Awurade?\nƆbɛkyerɛ no ɔkwan a wabɔ ama no.\n13Obedi yiye wɔ ne nkwanna mu,\nna nʼasefo afa asase no sɛ wɔn agyapade.\n14Awurade da nʼatirimsɛm adi kyerɛ wɔn a wosuro no;\nna ɔma wohu nʼapam.\n15Mʼani da Awurade so daa,\nefisɛ ɔno nko ara na obeyi mʼanan afi afiri mu.\n16Dan wʼani hwɛ me, na dom me,\nefisɛ meyɛ ankonam na meyɛ mmɔbɔ.\n17Me koma mu dadwen adɔɔso;\nyi me dadwen fi me so.\n18Hwɛ me haw ne mʼahohiahia\nna yi me bɔne nyinaa fi me so.\n19Hwɛ sɛnea mʼatamfo adɔɔso\nne ɔtan kɛse a wɔde tan me!\n20Bɔ me nkwa ho ban na gye me;\nefisɛ me guankɔbea ne wo.\n21Ma trenee ne nokware mmɔ me ho ban,\nefisɛ mʼani da wo so.\n22Gye Israel, Onyankopɔn,\nfi wɔn haw nyinaa mu.\nAKCB : Nnwom 25


Забур 26 CARS - Nnwom 26 AKCB\n1Bu me bem, Awurade,\nefisɛ, mabɔ bra a asɛm nni ho:\nmede me ho too Awurade so\n2Sɔ me hwɛ, Awurade,\nhwehwɛ me koma ne mʼadwene mu.\n3Wʼadɔe wɔ mʼanim daa\nna mɛnantew wo nokware mu.\n4Me ne nnaadaafo ntena\nna me ne nyaatwomfo nso nni hwee yɛ.\n5Mikyi nnebɔneyɛfo guabɔ\nna mempɛ sɛ me ne amumɔyɛfo tena.\n6Mehohoro me nsa wɔ bembu mu,\nna mekɔ wʼafɔremuka ho ahyia, Awurade,\n7na mepae mu ka wʼayeyi\nna meka wʼanwonwade nyinaa.\n8Mʼani gye ofi a wote mu ho, Awurade,\nfaako a wʼanuonyam wɔ no.\n9Mfa me kra nka nnebɔneyɛfo de ho nkɔ,\nne me nkwa nka mogyapɛfo de ho,\n10wɔn a amumɔyɛ nhyehyɛe wɔ wɔn nsam\nna adanmude ayɛ wɔn nsa nifa ma.\n11Nanso mebɔ ɔbra a ho tew;\nhu me mmɔbɔ na gye me nkwa.\n12Mʼanan sisi asase tamaa so;\nna guabɔ kɛse ase na mɛkamfo Awurade.\nAKCB : Nnwom 26


启示录 4 CCB – Adiyisɛm 4 ASCB | Biblica\n启示录 4 CCB – Adiyisɛm 4 ASCB\nƆsoro Pono A Wɔabue\n1Yei akyiri no, mehwɛ mehunuu ɛpono a abue wɔ ɔsoro. Na ɛnne bi akasa akyerɛ me pɛn na ɛgyegye sɛ totorobɛnto kaa sɛ, “Bra ɔsoro ha, na mɛkyerɛ wo deɛ ɛbɛba yei akyi.” 2Prɛko pɛ, na Honhom no faa me. Na ahennwa bi si ɔsoro hɔ a obi te so. 3Na nʼanim hyerɛn te sɛ ahwehwɛboɔ ne mogyanamboɔ. Na nyankontɔn a ɛte sɛ ahahammonoboɔ atwa ahennwa no ho ahyia. 4Na ahennwa nketewa aduonu nan atwa ahennwa kɛseɛ no ho ahyia a mpanimfoɔ aduonu ɛnan na wɔtete so a wɔhyehyɛ ntadeɛ fitaa ne sikakɔkɔɔ ahenkyɛ. 5Na anyinam ne aprannaa bobom firi ahennwa no mu. Na nkanea nson a wɔasosɔ redɛre wɔ ahennwa no anim. Yeinom yɛ Onyankopɔn ahonhom nson. 6Na biribi te sɛ ahwehwɛ ɛpo a ɛyɛ korɔgyenn sɛ ahwehwɛ da ahennwa no anim.\nAhennwa no fa biara, na ateasefoɔ baanan a ani tuatua wɔn anim ne wɔn akyi atwa ahennwa no ho ahyia. 7Na ɔteasefoɔ a ɔdi ɛkan no te sɛ gyata; deɛ ɔtɔ so mmienu no te sɛ nantwie ba; deɛ ɔtɔ so mmiɛnsa no anim te sɛ onipa; ɛnna deɛ ɔtɔ so nan no te sɛ ɔkɔdeɛ a ɔretu. 8Na ateasefoɔ baanan no mu biara wɔ ntaban nsia a ani tuatua akyire ne animu nyinaa. Anadwo ne awia nyinaa na wɔto dwom sɛ,\nne Awurade Onyankopɔn Otumfoɔ a\nɔtenaa hɔ na ɔwɔ hɔ na ɔrebɛba no.”\n9Saa ateasefoɔ baanan no to nnwom de hyɛ deɛ ɔte ahennwa no so a ɔte hɔ daa daa no animuonyam, de ma no anidie, da no ase. Sɛ wɔyɛ saa a, 10mpanimfoɔ aduonu ɛnan no butubutu deɛ ɔte ahennwa no so no anim som deɛ ɔte hɔ daa daa no. Wɔto wɔn ahenkyɛ gu ahennwa no anim ka sɛ:\n11“Yɛn Awurade ne Onyankopɔn,\nwofata sɛ wonya animuonyam, anidie ne tumi,\nɛfiri sɛ, wo na wobɔɔ nneɛma nyinaa,\nna wo pɛ mu enti na wɔte hɔ.”\nASCB : Adiyisɛm 4


1 Juan 4 NVI - 1 Yohane 4 ASCB\n1Me nuanom adɔfoɔ monnnye honhom no nyinaa nni. Mmom monsɔ honhom no nhwɛ sɛ ɛfiri Onyankopɔn anaa. Ɛfiri sɛ, atorɔ adiyifoɔ bebree ahwete wɔ ewiase. 2Ɛkwan a wobɛtumi afa so ahunu sɛ obi wɔ Onyankopɔn Honhom no ne sɛ, ɔbɛpae mu aka sɛ, nokorɛm Yesu Kristo baa onipa tebea mu. 3Na deɛ ɔnka saa mfa Yesu ho no nni honhom a ɛfiri Onyankopɔn. Saa honhom no yɛ Kristo ɔtamfoɔ. Motee sɛ saa na ɛbɛba, nanso ɛwɔ ewiase ha dada.\n4Me mma, mofiri Onyankopɔn mu na moadi atorɔ adiyifoɔ no so, ɛfiri sɛ, Honhom a ɛwɔ mo mu no wɔ tumi sene honhom a ɛwɔ ewiase yi mu. 5Wɔka nsɛm a ɛfa ewiase ho ma ewiase tie ɛfiri sɛ, wɔyɛ ewiasefoɔ. 6Nanso, yɛn deɛ, yɛyɛ Onyankopɔn nkurɔfoɔ. Obiara a ɔnim Onyankopɔn no tie yɛn. Na obiara a ɔnyɛ Onyankopɔn onipa no ntie yɛn. Yei nko ara ne ɛkwan a yɛnam so de hunu nokorɛ Honhom ne atorɔ honhom mu.\n7Anuanom, momma yɛnnodɔ yɛn ho ɛfiri sɛ, ɔdɔ firi Onyankopɔn. Obi a ɔwɔ ɔdɔ no yɛ Onyankopɔn ba na ɔnim Onyankopɔn nso. 8Obi a ɔnni ɔdɔ no nnim Onyankopɔn ɛfiri sɛ, Onyankopɔn yɛ ɔdɔ. 9Ɛkwan a Onyankopɔn nam so da ne dɔ adi kyerɛ yɛn ne sɛ, ɔsomaa ne Ba korɔ no baa ewiase sɛdeɛ yɛbɛfa ne so anya nkwa. 10Yei ne ɔdɔ. Ɛnkyerɛ sɛ yɛdɔ Onyankopɔn, na mmom, ɔno na ɔdɔ yɛn enti ɔsomaa ne Ba sɛ yɛmfa ne so nya yɛn bɔne ho mpata. 11Anuanom adɔfoɔ, sɛ saa na Onyankopɔn dɔ yɛn a, na ɛkyerɛ sɛ, ɛsɛ sɛ yɛdodɔ yɛn ho. 12Obiara nhunuu Onyankopɔn da. Sɛ yɛdodɔ yɛn ho a, na Onyankopɔn te yɛn mu na ne dɔ no awie pɛyɛ wɔ yɛn mu.\n13Yei na ɛma yɛhunu pefee sɛ yɛte Onyankopɔn mu na ɔno nso te yɛn mu. Wama yɛn ne Honhom. 14Na yɛahunu na yɛaka akyerɛ afoforɔ sɛ Agya no somaa ne Ba maa ɔbɛyɛɛ ewiase Agyenkwa. 15Obiara a ɔpae mu ka sɛ Yesu yɛ Onyankopɔn Ba no, Onyankopɔn te ne mu na ɔno nso te Onyankopɔn mu. 16Na yɛn ankasa nim na yɛgye Onyankopɔn dɔ a ɔde dɔ yɛn no di.\nOnyankopɔn yɛ ɔdɔ na obiara a ɔte ɔdɔ mu no te Onyankopɔn mu na Onyankopɔn nso te ne mu. 17Ɛsɛ sɛ ɔdɔ yɛ pɛ wɔ yɛn mu sɛdeɛ ɛbɛyɛ a yɛbɛnya akokoɔduru Atemmuo da no. Na yɛbɛnya saa akokoɔduru no nso, ɛfiri sɛ, yɛn abrabɔ wɔ ewiase ha no te sɛ Kristo deɛ pɛ. 18Ehu nni ɔdɔ mu. Ɔdɔ amapa pam ehu nyinaa. Ehu ne asotwe na ɛnam. Enti, deɛ ɔyɛ ohufoɔ no nwie pɛyɛ wɔ ɔdɔ mu.\n19Yɛwɔ ɔdɔ, ɛfiri sɛ, Onyankopɔn na ɔdɔɔ yɛn kane. 20Sɛ obi ka sɛ, “Medɔ Onyankopɔn” na ɔtane ne nua a, ɔyɛ ɔtorofoɔ. Na deɛ ɔnnɔ ne nua a ɔhunu no no, ɛbɛyɛ dɛn na ɔbɛtumi adɔ Onyankopɔn a ɔnhunu no. 21Yei ne mmara a Kristo hyɛ maa yɛn. Deɛ ɔdɔ Onyankopɔn no, ɛsɛ sɛ ɔdɔ ne nua nso.\nASCB : 1 Yohane 4


Marko 7 NA-TWI - Honhom mu ahotew - Da bi, Farisifo - Bible Gateway\nMarko 7 Nkwa Asem (NA-TWI)\nHonhom mu ahotew\n7 Da bi, Farisifo mpanyin bi ne mmara no akyerɛkyerɛfo fi Yerusalem baa Yesu nkyɛn bɛpɛɛ no asɛm. 2 Woduu hɔ no, wohui sɛ n’asuafo no bi redidi a wɔanhohoro wɔn nsa, wɔ ɔkwan a Farisifo no fa so hohoro wɔn nsa, ansa na wɔadidi no so. 3 Na Yudafo no, ne titiriw no, Farisifo no, nnidi da gye sɛ wɔahohoro wɔn nsa ho nyinaa, sɛnea wɔn amanne kyerɛ, ansa na wɔadidi. 4 Na sɛ wofi gua so ba a, wɔhohoro wɔn nsa ansa na wɔadidi. Eyi yɛ mmara bebree a wofi tete adi so no mu baako. Na mmara no bi ne sɛ, wɔhohoro nkuruwa, asɛn ne nwowa mu.\n5 Enti, mmara no akyerɛkyerɛfo no bisaa Yesu se, “Adɛn nti na w’asuafo no nni yɛn amanne a efi tete no so? Efisɛ, wodidi a, wonni kan nhohoro wɔn nsa sɛnea amanne kyerɛ no.”\n6 Yesu buaa wɔn se, “Mo nyaatwomfo! Asɛm a Yesaia ka faa mo ho se, ‘Saa nnipa yi de wɔn ano na edi me ni, nanso wɔn koma mmɛn me ho babiara. 7 Wɔsom me kwa, na wɔn nkyerɛkyerɛ yɛ nnipa nsa ano mmara’ no yɛ nokware turodoo! 8 Mugyaw Onyankopɔn mmara a wahyehyɛ no de mo ankasa mo amanne si ananmu. 9 Moahyɛ da sɛ mobɛpo Onyankopɔn mmara no, na moatiatia so, ama mo amanne no atim.\n10 “Ɛho nhwɛso bi ne sɛ, Mose nam Onyankopɔn a ɔde mmara a ɛka se, ‘Di wo agya ne wo na ni’ no maa mo! Ɔkae se, obiara a ɔbɛkasa atia n’agya anaa ne na no, ɛsɛ sɛ wokum no. 11 Nanso, muse, eye sɛ obi bɛka akyerɛ n’agya anaa ne na a ade bi hia no no se, ‘Merentumi mmoa mo! Efisɛ, mede nea anka ɛsɛ sɛ mede ma mo no, ama Onyankopɔn.’ 12 Enti, mubu Onyankopɔn mmara a ɔhyɛɛ no so, sɛnea ɛbɛyɛ a mubetumi abɔ mo amanne ho ban. 13 Eyi yɛ nhwɛso baako pɛ. Nanso, bebree ka ho.”\n14 Afei, Yesu frɛɛ nnipakuw no baa ne nkyɛn, ka kyerɛɛ wɔn se, “Mo nyinaa muntie asɛm a mereka yi yiye, na monte ase. 15 Ade biara a ɛkɔ onipa mu no, ngu ne ho fi. Na mmom, nea ebefi onipa mu aba no, na egu ne ho fi. 16 Nea ɔwɔ aso a obetie no ntie.”\n17 Afei, Yesu fii nnipakuw no mu kɔɔ fie no, n’asuafo no bisaa no asɛm a ɔkae no ase.\n18 Obisaa wɔn se, “Mo nso monte asɛm a mekae no ase? Munhu sɛ, nea mudi no ngu mo ho fi anaa? 19 Efisɛ, nea mudi biara no ne mo koma nni hwee yɛ, na mmom, ɛfa ɔyafunu no mu kɛkɛ.”\n20 Ɔtoaa so se, “Nea mudwen no na ɛhaw ɔkra no. 21 Afei, nea efi nnipa koma mu ba no, ɛde adwemmɔne, korɔn, awudi, aguamammɔ, 22 adifudepɛ, amumɔyɛ, nsisi, ahohwi, anibere, abususɛm, ahantan ne nkwaseasɛm ba. 23 Saa nnebɔne yi nyinaa fi onipa mu na ɛba, na ɛnonom na egu onipa ho fi a, enti ɛmma ɔmfata Onyankopɔn anim no.”\n24 Yesu fi hɔ no, ɔkɔɔ Tiro ne Sidon fam pɛe sɛ ɔkɔhyɛ hɔ komm a, obiara nte ne nka, nanso anyɛ ye. Da a oduu hɔ ara pɛ, na nkurɔfo tee ne nka sɛ waba hɔ.\n25 Ɛhɔ ara na ɔbea bi a hohommɔne hyɛ ne babea ketewa bi mu baa ne nkyɛn. Na wate Yesu nka enti, obebuu no nkotodwe. 26 Ɔbea no srɛɛ no sɛ ontu saa hohommɔne no mfi ne ba no mu mma no. Na saa ɔbea yi yɛ Siro - Foinikeni.\n27 Yesu ka kyerɛɛ no se, “Ɛsɛ sɛ mma mee ansa. Na enye sɛ wɔde mma aduan ma akraman.”\n28 Ɔbea no nso buaa no se, “Owura, ɛyɛ nokware de, nanso ɛyɛ a wɔde aduan a aka wɔ mmofra no prɛte mu no bi ma akraman a, wɔhyehyɛ ɔpon no ase no.”\n29 Yesu ka kyerɛɛ no se, “Wo mmuae pa no nti, masa wo babea no yare. Kɔ fie. Hohommɔne no afi ne mu afi.”\n30 Oduu fie no, ohui sɛ ne babea no da mpa so dinn a, honhommɔne no afi ne mu ampa ara.\nMumu sotifo bi ayaresa\n31 Yesu fi Tiro no, ɔfaa Sidon mansin a emu nkurow yɛ du no so, beduu Galilea po so. 32 Wɔde ɔsotifo bi a ɔsan yɛ mumu brɛɛ no. Wɔn a wɔwɔ hɔ no nyinaa srɛɛ Yesu sɛ, ɔmfa ne nsa nka ɔyarefo no, na ɔnsa no yare.\n33 Yesu soo ne mu de no fii nnipakuw no mu. Afei, ɔde ne nsateaa hyɛɛ ɔbarima no asom, tew ntasu de kaa ne tɛkrɛma. 34 Ɔhwɛɛ soro, guu ahome teɛɛm se, “Hefata!” Ase ne Bue. 35 Amonom hɔ ara, ɔbarima no tumi tee asɛm, kasae!\n36 Yesu bɔɔ nnipakuw no ano se, wɔmmɔ asɛm no dawuru nkyerɛ obiara. Nanso, mpɛn dodow a ɔbraa wɔn no, na trɛw ara na wɔn nso wɔretrɛw asɛm no mu. 37 Saa asɛm yi maa wɔn ho dwiriw wɔn yiye. Enti, wɔkae se, “Yesu yɛ biribiara yiye. ɔma asotifo te asɛm, na mumu nso kasa!”


Nnyina Ɔfã Biara Wɔ Wiase a Emu Apaapae Yi Mu | Adesua\n‘Tua Onyankopɔn de ma Onyankopɔn.’—MATEO 22:21.\nNNWOM: 33, 137\nYehowa bu nnipa nniso sɛn?\nSɛ ɛyɛ den sɛ yɛbɛtwe yɛn ho afi amanyɔsɛm ho a, dɛn na yɛbɛyɛ?\nYehowa asomfo anokwafo a wɔannyina ɔfã biara no, dɛn na yebetumi asua afi wɔn hɔ?\n1. Yɛbɛyɛ dɛn atie Onyankopɔn ne wiase atumfoɔ?\nBIBLE ma yehu sɛ ɛsɛ sɛ yetie wiase atumfoɔ, nanso ɛka sɛ ɛsɛ sɛ yetie Onyankopɔn bere nyinaa. (Asomafo Nnwuma 5:29; Tito 3:1) Yɛbɛyɛ dɛn atumi ayɛ saa? Yesu kaa nnyinasosɛm bi a ɛbɛboa yɛn ma yɛahu onii a ɛsɛ sɛ yetie no. Ɔkae sɛ, ɛsɛ sɛ yetua ‘Kaesare de ma Kaesare na yetua Onyankopɔn de ma Onyankopɔn.’  (Hwɛ awiei asɛm no.) (Mateo 22:21) Sɛ yedi aban mmara so, na yedi aban mpanyimfo ni, na yetua yɛn tow a, ɛkyerɛ sɛ yɛde ‘Kaesare de rema Kaesare.’ (Romafo 13:7) Nanso sɛ aban ka sɛ yɛnyɛ biribi a Onyankopɔn mpene so a, yɛka no nidi mu kyerɛ wɔn sɛ yɛrentumi nyɛ.\n2. Dɛn na yɛyɛ de kyerɛ sɛ yennyina ɔfã biara akyi wɔ wiase no amanyɔsɛm mu?\n2 Ade baako a yɛyɛ de kyerɛ sɛ yɛde ‘Onyankopɔn de rema Onyankopɔn’ ne sɛ yɛrenyɛ amanyɔsɛm. Yennyina ɔfã biara akyi wɔ amanyɔsɛm mu. (Yesaia 2:4) Yehowa ama kwan sɛ aban nni tumi, enti yɛnsɔre ntia wɔn. Afei nso, nneyɛe biara a ɛkyerɛ sɛ yɛdɔ yɛn man anaa yɛn man yɛ papa sen afoforo de no, yɛmfa yɛn ho nhyɛ mu. (Romafo 13:1, 2) Yɛnyɛ yɛn adwene sɛ yɛbɛsesa aban anaa yɛbɛkyerɛ amanyɔfo nea wɔnyɛ. Bio nso, sɛ nkurɔfo reto aba ayi aban mpanyimfo a, yɛntow bi, na yennyina sɛ wɔntow aba mma yɛn.\n3. Adɛn nti na ɛnsɛ sɛ yegyina ɔfã biara akyi?\n3 Nneɛma pii nti na Onyankopɔn ka sɛ yɛntwe yɛn ho mfi amanyɔsɛm ho. Emu baako ne sɛ, na Yesu ‘nyɛ wiase no fã.’ Wannyina ɔfã biara akyi wɔ amanyɔsɛm anaa akodi mu. (Yohane 6:15; 17:16) Ade foforo nso ne sɛ yegyina Onyankopɔn Ahenni akyi. Esiane sɛ yennyina nnipa nniso akyi nti, sɛ yɛka kyerɛ nkurɔfo sɛ Onyankopɔn Ahenni nkutoo na ebetumi ayi adesamma haw nyinaa afi hɔ a, yɛn ahonim nhaw yɛn. Atoro som mufo de wɔn ho hyehyɛ amanyɔsɛm mu, na wei paapae nnipa mu. Nanso yɛn de, yɛnyɛ amanyɔsɛm, enti yɛne yɛn nuanom a wɔwɔ wiase baabiara ayɛ baako.—1 Petro 2:17.\n4. (a) Ɔfã biara a yennyina no, yɛyɛ dɛn hu sɛ ɛho nsɛm pii bɛsɔre? (b) Adɛn nti na saa bere yi na ɛsɛ sɛ yesiesie yɛn ho sɛ yɛrennyina ɔfã biara akyi?\n4 Ebia baabi a yɛte no, sɛ yɛamfa yɛn ho anhyɛ amanyɔsɛm mu mpo a, ɛmfa obiara ho. Nanso, dodow a yɛrebɛn Satan nhyehyɛe no awiei no, dodow no ara na ɛbɛyɛ den ama yɛn sɛ yɛrennyina ɔfã biara akyi. Nnipa a wɔwɔ hɔ nnɛ ada wɔn ho adi sɛ “wontumi ne wɔn nyɛ apam” na “wɔyɛ asobrakye.” Mpaapaemu a ɛwɔ wɔn mu no bɛkɔ so ayɛ kɛse. (2 Timoteo 3:3, 4) Nea yɛreka yi ato yɛn nuanom binom esiane aban ahorow a wɔsesaa wɔn prɛko pɛ wɔ wɔn man mu nti. Ɛno nti seesei na ehia sɛ yɛda yɛn ho so. Sɛ yɛyɛ saa na tebea a emu yɛ den sɔre mpo a, yɛrennyina ɔfã biara akyi. Momma yɛnhwɛ nneɛma nnan bi a ebetumi aboa yɛn ma yɛada yɛn ho so.\nBU NNIPA NNISO SƐNEA YEHOWA BU NO\n5. Yehowa bu nnipa nniso sɛn?\n5 Ɔkwan baako a yɛbɛfa so ada yɛn ho so seesei ne sɛ yebebu nnipa nniso sɛnea Yehowa bu no no. Yehowa bɔɔ nnipa no, wamma no kwan sɛ onni ne yɔnko so tumi. (Yeremia 10:23) Yehowa bu yɛn nyinaa sɛ abusua baako. Nanso nnipa nniso apaapae nnipa mu, na nniso biara kyerɛ sɛ wɔn man na ɛyɛ papa paa. Sɛ aban bi ye mpo a, ɛrentumi nyi ɔhaw a yehyia nyinaa mfi hɔ. Afei nso, Onyankopɔn Ahenni fii ase dii tumi afe 1914, na nnipa nniso abɛyɛ Onyankopɔn Ahenni no tamfo. Ɛrenkyɛ koraa, Ahenni yi beyi nnipa nniso nyinaa afi hɔ.—Kenkan Dwom 2:2, 7-9.\nSiesie wo ho saa bere yi sɛ worennyina ɔfã biara akyi wɔ tebea emu yɛ den mu\n6. Akwan pa bɛn na yebetumi afa so ne wiase atumfoɔ atena?\n6 Onyankopɔn ama wiase atumfoɔ kwan sɛ wonni tumi efisɛ wɔboa ma yenya asomdwoe kakra. Wei ma yetumi ka Onyankopɔn Ahenni ho asɛmpa no. (Romafo 13:3, 4) Onyankopɔn ka kyerɛ yɛn mpo sɛ yɛmmɔ mpae mma atumfoɔ na yɛanya asomdwoe de asom no. (1 Timoteo 2:1, 2) Sɛ nnipa bi ne yɛn anni no yiye a, yɛde yɛn asɛm kɔdan atumfoɔ no. Saa na Paulo yɛe. (Asomafo Nnwuma 25:11) Ɛwom, Bible ma yehu sɛ Satan na odi wiase no so, nanso ɛnka wɔ baabiara sɛ obiara a ɔredi tumi wɔ aban mu no, Satan na ɔde no reyɛ adwuma. (Luka 4:5, 6) Ɛno nti, ɛnsɛ sɛ yɛma obiara nya adwene sɛ sɛ obi wɔ dibea wɔ aban mu a, na Ɔbonsam de no reyɛ adwuma. Bible ka sɛ ɛnsɛ sɛ yedidi obiara atɛm.—Tito 3:1, 2.\n7. Adwene bɛn na ɛnsɛ sɛ yenya?\n7 Esiane sɛ yetie Onyankopɔn nti, sɛ ɔmanyɔfo anaa amanyɔkuw bi nhyehyɛe anaa wɔn adwenkyerɛ bɛboa yɛn mpo a, yɛrennyina wɔn akyi. Ɛtɔ da a, ebetumi ayɛ den sɛ yɛrennyina ɔfã biara akyi. Yɛnyɛ nhwɛso kakra. Fa no sɛ aban bi ateetee nkurɔfo paa, na ɔde Yehowa Adansefo mpo aka ho. Wei nti nkurɔfo no atew aban no so atua. Yenim paa sɛ woremfa wo ho mmɔ atuatewfo no, nanso ebetumi aba sɛ worebɔ gye wɔn so wɔ wo komam, na wo yam a anka atuatewfo no adi nkonim anaa? (Efesofo 2:2) Sɛ yɛmpɛ sɛ yegyina ɔfã biara akyi a, ɛnsɛ sɛ yɛte nka sɛ asomasi ye sen ɔbenten. Yɛn kasa ne yɛn nneyɛe na ɛbɛkyerɛ sɛ yegyina obi akyi anaa yennyina obiara akyi.\nYƐ “ANIFERE” NA YƐ “KRONN”\n8. Sɛ ɛyɛ den sɛ yɛbɛtwe yɛn ho afi wiase no nsɛmnsɛm ho a, yɛbɛyɛ dɛn ayɛ “anifere” na yɛayɛ “kronn”?\n8 Ade a ɛto so mmienu a yɛde bɛkyerɛ sɛ yennyina ɔfã biara akyi ne sɛ yɛbɛyɛ ‘anifere sɛ awɔ, na yɛayɛ kronn sɛ mmorɔnoma.’ (Kenkan Mateo 10:16, 17.) Sɛ yedi kan dwinnwen ɔhaw a yebetumi ahyia ho a, na yɛreyɛ “anifere.” Na sɛ yɛda yɛn ho so na yɛankodi ɔfã bi akyi nso a, na yɛreyɛ “kronn.” Momma yensusuw tebea ahorow a yebetumi ahyia no bi ho, na yɛnhwɛ nea yebetumi ayɛ na yɛannyina ɔfã biara.\n9. Sɛ yɛrebɔ nkɔmmɔ a, dɛn na ɛsɛ sɛ yɛhwɛ yiye wɔ ho?\n9 Nkɔmmɔbɔ. Sɛ nkurɔfo fi ase sɛ wɔrebɔ amanyɔsɛm ho nkɔmmɔ a, ɛsɛ sɛ yɛhwɛ yiye paa. Nhwɛso bi ni. Sɛ yɛreka Onyankopɔn Ahenni ho asɛm akyerɛ obi a, ɛsɛ sɛ yɛhwɛ yiye na yɛanka sɛ yegye amanyɔkuw anaa ɔmanyɔfo bi adwenkyerɛ tom anaasɛ yennye ntom. Sɛ́ anka wobɛka nea nnipa reyɛ de asɔ ɔhaw a adesamma rehyia ano no, fa Bible boa no ma onhu sɛ Onyankopɔn Ahenni nkutoo na ebetumi atu adesamma haw ase koraa. Ɛtɔ da a, ebia nkurɔfo ne wo begye akyinnye wɔ nsɛm bi te sɛ mmarima a wɔware mmarima ne mmea a wɔware mmea anaa nyinsɛnyigu ho. Ɛba saa a, ma wonhu nea Onyankopɔn Asɛm ka fa ho. Ma wonhu sɛ woreyɛ nea wubetumi biara de nea Bible ka abɔ wo bra. Sɛ obi ka sɛ ɛsɛ sɛ wotwa mmara bi mu anaa wɔsesa no a, ɛnsɛ sɛ yɛka bi. Afei nso, yɛnka sɛ kyenkyen ara a onipa no nsesa n’adwene.\nAsɛm biara a wobɛte no, fa toto “nsɛm a eye no nhwɛsode” a ɛwɔ Bible mu no ho\n10. Sɛ nsɛm ho amanneɛbɔfo de asɛm bi to gua a, sɛ yɛhwɛ oo, yetie oo, dɛn na ɛbɛkyerɛ sɛ yennyina ɔfã bi akyi?\n10 Nsɛm ho amanneɛbɔ. Sɛ nsɛm ho amanneɛbɔfo de asɛm bi reto gua a, ɛtɔ da a wobɛhwɛ na akɔyɛ sɛ wogyina ɔfã bi akyi. Wei kɔ so titiriw wɔ aman a aban no na ɛkyerɛ nsɛm a ɛsɛ sɛ wɔbɔ ho dawuru mu. Sɛ nsɛm ho amanneɛbɔfo gyina ɔfã bi akyi a, ɛsɛ sɛ yɛhwɛ yiye na yɛne wɔn anyɛ adwene. Sɛ nhwɛso no, bisa wo ho sɛ, ‘Esiane sɛ me ne nsɛm ho amanneɛbɔfo bi yɛ adwene wɔ nea ɔka fa amanyɔsɛm ho nti, ɛyɛ a metaa tie no anaa?’ Nea ɛbɛyɛ na worennyina ɔfã biara no, kwati sɛ wobɛhwɛ dwumadi anaa wobɛkenkan nsɛm a wɔde kamfo amanyɔkuw pɔtee bi anaa nea wɔde kasa tia no. Mmom, hwehwɛ amanneɛbɔ bi a ennyina ɔfã biara akyi. Bere biara a wobɛte asɛm bi no, fa toto “nsɛm a eye no nhwɛsode” a ɛwɔ Bible mu no ho.—2 Timoteo 1:13.\n11. Sɛ yɛde yɛn koma di ahonyade akyi pii a, ɛrenyɛ den sɛ yɛbɛkɔ akogyina ɔfã bi akyi. Adɛn ntia?\n11 Adedodowpɛ. Sɛ sika ne ahonyade ho asɛm da yɛn koma so paa a, ɛrenyɛ den sɛ yɛbɛkɔ akogyina ɔfã bi akyi. Afe 1970 akyi no, Adansefo pii a wɔwɔ Malawi hweree wɔn ahode nyinaa efisɛ wɔankɔdɔm amanyɔkuw bi. Nanso, awerɛhosɛm ne sɛ ebinom ani gyinaa asetena pa a na wɔwom no. Onuawa bi a ne din de Rut kae sɛ, “Wotwaa yɛn asu no, ebinom ne yɛn kɔe, nanso akyiri yi wɔde wɔn ho kɔbɔɔ amanyɔkuw no, na wɔsan wɔn akyi kɔɔ fie. Adɛn ntia? Wɔkae sɛ aguanfo atenae ne emu ahokyere de, wontumi.” Nanso, Onyankopɔn asomfo pii nte saa. Sɛ ɛba sɛ wɔannyina ɔfã biara akyi na ɛbɛma wɔadi hia anaa wɔahwere wɔn agyapade nyinaa mpo a, ɛmfa wɔn ho.—Hebrifo 10:34.\n12, 13. (a) Adwene bɛn na Yehowa wɔ wɔ nnipa ho? (b) Yɛbɛyɛ dɛn ahu sɛ yɛde yɛn man rehoahoa yɛn ho dodo?\n12 Ahantan. Ɛreyɛ ara ni na nnipa de wɔn honam ani hwɛbea, wɔn abusua, wɔn amammerɛ, anaa ɔman a wofi mu rehoahoa wɔn ho. Nanso Yehowa de, ɔnte nka sɛ onipa bi anaa nnipakuw bi sen afoforo. N’ani so no, yɛn nyinaa yɛ pɛ. Ɛyɛ ampa, Yehowa bɔɔ yɛn ɔkwan bi so a ɛsono sɛnea obiara te. Wei nyɛ wo fɛ na ɛmma w’ani nnye anaa? Yehowa mpɛ sɛ yɛtow yɛn amammerɛ kyene, na saa ara nso na ɔmpɛ sɛ yenya adwene sɛ yɛkyɛn afoforo.—Romafo 10:12.\n13 Ɛnsɛ sɛ yɛde ɔman a yefi mu hoahoa yɛn ho araa ma yenya adwene sɛ gyama yɛn man akyi no, ɔman biara nni hɔ bio. Sɛ yɛte nka saa a, ɛrenyɛ den koraa sɛ yɛbɛkɔ akodi ɔfã bi akyi. Asɛm a ɛte saa sii wɔ asomafo no bere so. Anuanom a wɔyɛ Hebrifo ne akunafo a wɔyɛ Helafo no anni no yiye. (Asomafo Nnwuma 6:1) Yɛbɛyɛ dɛn ahu sɛ ahantan a ɛte saa ayi ne ti wɔ yɛn mu? Yɛmfa no sɛ onua bi a ofi baabi foforo ama wo nyansahyɛ bi. Dɛn na wobɛyɛ? Ɛhɔ ara wobɛbɔ agu na woanya adwene sɛ, ‘Sɛnea yɛyɛ yɛn ade wɔ ha no yɛ papa sen baabi a wufi no’ anaa? Sɛ saa a, kae saa afotu pa yi: “Mumfi ahobrɛase mu mmu afoforo sɛ wɔkyɛn mo.”—Filipifo 2:3.\n14. Mpaebɔ betumi aboa yɛn sɛn, na Bible mu asɛm bɛn na esi wei so dua?\n14 Ade a ɛto so mmiɛnsa a ɛbɛboa yɛn na yɛannyina ɔfã biara akyi ne sɛ yɛde yɛn ho bɛto Yehowa so. Bɔ no mpae na ka kyerɛ no sɛ ɔmfa ne honhom kronkron mmoa wo na nya abotare ne ahosodi. Sɛ aban yɛ biribi a ɛmfa kwan mu anaa ɔyɛ nneɛma basabasa a, su ahorow yi bɛboa wo na woamfa w’ano antom. Bisa Yehowa na ɔmma wo nyansa a wode behu tebea bi a ebetumi ama woakogyina ɔfã bi akyi. Bɔ Yehowa mpae sɛ ɔmmoa wo na yɛ nea ɛteɛ wɔ tebea a ɛte saa mu. (Yakobo 1:5) Esiane sɛ wudi Yehowa nokware nti, wobetumi de wo ato afiase anaa wɔatwe w’aso wɔ ɔkwan bi so. Sɛ ɛba saa a, srɛ Yehowa sɛ ɔmma wo akokoduru. Wei bɛma woatumi akyerɛkyerɛ nea enti a wunnyina ɔfã bi akyi no mu yiye akyerɛ afoforo. Nya awerɛhyem sɛ Yehowa betumi aboa wo ma woagyina mu.—Kenkan Asomafo Nnwuma 4:27-31.\nBible mu nsɛm a ɛbɛboa wo na woannyina ɔfã biara akyi no, kyere bi gu wo tirim. Afei, sua Bible mu nsɛm a ɛka wiase foforo no ho asɛm\n15. Ɔkwan bɛn so na Bible betumi aboa yɛn na yɛannyina ɔfã bi akyi? (Adaka a wɔato din, “Onyankopɔn Asɛm Hyɛɛ Wɔn Gyidi Den” no, hwɛ ɛno nso.)\n15 Yehowa de Bible no ama yɛn sɛ ɛnhyɛ yɛn den. Enti, dwinnwen emu nsɛm a ɛbɛboa wo na woannyina ɔfã biara akyi no ho. Bɔ mmɔden kyere emu nsɛm a ɛte saa no bi gu wo tirim, na sɛ ɛkɔba sɛ wunni Bible a, atumi aboa wo. Nea Onyankopɔn aka sɛ ɔbɛyɛ daakye no, Bible betumi aboa ma woahyɛ saa anidaso no mu den. Anidaso yi betumi aboa yɛn ma yɛagyina ɔsɔretia ano. (Romafo 8:25) Nneɛma a wopɛ sɛ woyɛ wɔ wiase foforo no mu no, paw Bible mu nsɛm bi a ɛfa ho. Afei, fa no sɛ wowɔ hɔ a wode anigye reyɛ saa nneɛma no.\nMA NEA YEHOWA ASOMFO ANOKWAFO YƐE MMOA WO\n16, 17. Onyankopɔn asomfo anokwafo a wɔannyina ɔfã biara no, dɛn na yebetumi asua afi wɔn hɔ? (Hwɛ mfonini a ɛwɔ adesua yi mfiase no.)\n16 Ade a ɛto so nnan a ɛbɛboa yɛn na yɛannyina ɔfã biara akyi ne sɛ yebedwinnwen nea Yehowa asomfo anokwafo yɛe ho. Nnipa a wɔn ho asɛm wɔ Bible mu no, wɔn mu pii nyaa akokoduru sisii gyinae pa. Wei boaa wɔn ma enti wɔannyina ɔfã biara akyi. Yɛnhwɛ Sadrak, Mesak, ne Abednego. Wɔansom ohoni a na egyina hɔ ma Babilon ahenni no. (Kenkan Daniel 3:16-18.) Bible mu asɛm yi aboa Adansefo a wɔwɔ hɔ nnɛ pii ma wɔanya akokoduru, enti wɔnsom ɔman a wɔte mu no frankaa. Amanyɔsɛm anaa nsɛm a ɛpaapae nnipa mu no, Yesu amfa ne ho anhyɛ mu. Ná onim sɛ ne nhwɛso pa no bɛboa n’asuafo. Ɔkae sɛ: “Momma mo bo ntɔ mo yam! Madi wiase so nkonim.”—Yohane 16:33.\n17 Ɛnnɛ nso, Adansefo pii nnyina ɔfã biara akyi. Esiane sɛ Adansefo no di nokware ma Yehowa nti, atumfoɔ no ayɛ ebinom ayayade, wɔde ebinom agu afiase, na wɔakunkum ebinom mpo. Nea Adansefo no ayɛ no betumi aboa yɛn ma yɛn nso yɛanya akokoduru. Onua bi a ofi Turkey kae sɛ: “Wokum onua aberantewa Franz Reiter esiane sɛ wamfa ne ho ammɔ Hitler asraafo nti. Ade rebɛkye ma wɔakum no no, ɔkyerɛw krataa kɔmaa ne maame. Krataa no mu nsɛm ma yehu sɛ na ɔwɔ Yehowa mu gyidi ne ahotoso paa. Me nso sɛ mihyia sɔhwɛ bi saa a, mepɛ sɛ misuasua no.” —Hwɛ awiei asɛm no.\n18, 19. (a) Dɛn na w’asafo mufo betumi ayɛ de aboa wo na woannyina ɔfã biara akyi? (b) Dɛn na woasi wo bo sɛ wobɛyɛ?\n18 Anuanom mmarima ne mmea a wɔwɔ w’asafo mu betumi aboa ma woatwe wo ho afi wiase no nsɛmnsɛm ho. Sɛ ɛyɛ den sɛ wobɛtwe wo ho afi wiase nsɛmnsɛm ho a, ka kyerɛ asafo mu mpanyimfo no. Wobetumi de Bible mu afotu pa ama wo. Afei nso, sɛ asafo no mufo binom nim ɔhaw a wowɔ mu a, wobetumi ahyɛ wo nkuran. Ka kyerɛ wɔn sɛ wɔmmɔ mpae mma wo. Ɛsɛ sɛ yɛn nso yɛboa yɛn nuanom na yɛbɔ mpae ma wɔn. (Mateo 7:12) Wubetumi ahu anuanom a wogu afiase no din wɔ jw.org. Kɔ NEWSROOM > LEGAL DEVELOPMENTS “Jehovah’s Witnesses Imprisoned for Their Faith—By Location.” Paw anuanom kakra din, na srɛ Yehowa sɛ ɔmmoa saa anuanom mmarima ne mmea no mma wonnya akokoduru mfa nni no nokware.—Efesofo 6:19, 20.\n19 Bere a awiei no rebobɔ ba no, yebetumi ahwɛ kwan sɛ aban bɛhyɛ yɛn sɛ yemmegyina wɔn akyi. Ɛno nti ehia sɛ yefi ase siesie yɛn ho sɛ yɛremfa yɛn ho nhyɛ wiase a emu apaapae yi nsɛmnsɛm mu!\n^  (nkyekyɛm 1) Bere a Yesu kaa Kaesare ho asɛm no, na nniso ho asɛm na ɔreka. Saa bere no, Kaesare na na odi ade, na na ɔwɔ tumi sen obiara.\n^  (nkyekyɛm 17) Hwɛ Jehovah’s Witnesses—Proclaimers of God’s Kingdom nhoma no kratafa 662, ne adaka a wɔato din “Owui De Hyɛɛ Onyankopɔn Anuonyam.” Ɛwɔ Onyankopɔn Ahenni Redi Tumi! nhoma no ti 14.\nOnyankopɔn Asɛm Hyɛɛ Wɔn Gyidi Den\n“Midwennwen Mmebusɛm 27:11, Mateo 26:52, ne Yohane 13:35 ho ma ɛhyɛɛ me gyidi den, enti mankɔ sraadi. Bible mu nsɛm yi boaa me, enti bere a wɔredi m’asɛm no, mammɔ hu.”—Andriy, ofi Ukraine.\n“Yesaia 2:4 boaa me, enti mannyina ɔfã biara wɔ sɔhwɛ mu. Mitwaa wiase foforo no ho mfonini wɔ m’adwenem, na mede m’ani buu bere a obiara remfa akode mpira ne nua bio no.”—Wilmer, ofi Colombia.\nYɛmfa yɛn ho nhyehyɛ wiase yi nsɛmnsɛm mu: Yennyina amanyɔkuw biara akyi, na saa ara na yɛmfa yɛn ho nhyɛ akokoakoko mu efisɛ yegyina Onyankopɔn Ahenni akyi


1 Mose 13 ASCB – Geneza 13 NTLR | Biblica\n1 Mose 13 ASCB – Geneza 13 NTLR\nAbram Ne Lot Di Ntetemu\n1Abram tu firii Misraim. Ɔno, ne yere, Lot, nʼagyapadeɛ ne ne fiefoɔ nyinaa baa Negeb. 2Saa ɛberɛ no na Abram anya ne ho a ɔwɔ nyɛmmoa, dwetɛ ne sikakɔkɔɔ pii.\n3Ɔfirii Negeb hɔ no, ɔdii atutena ara kɔduruu Bet-El, baabi a ɔdii ɛkan sii ne ntomadan a ɛwɔ Bet-El ne Ai ntam no. 4Ɛhɔ na kane no ɔsii nʼafɔrebukyia. Ɛhɔ nso na ɔkɔɔ so somm Awurade.\n5Na Lot a ɔne Abram nam no nso yɛ ɔdefoɔ a ɔwɔ nnwan, anantwie ne asomfoɔ bebree. 6Esiane sɛ saa ɛberɛ no na Abram ne Lot nyinaa anya wɔn ho, na wɔwɔ nnwan, anantwie ne asomfoɔ pii enti, na wɔnsene asase no so. 7Na akasakasa taa baa Abram mmoahwɛfoɔ ne Lot mmoahwɛfoɔ no ntam. Saa ɛberɛ no na Kanaanfoɔ ne Perisifoɔ nso tete asase no so.\n8Enti, Abram ka kyerɛɛ Lot sɛ, “Mesrɛ wo, mma akasakasa mma me ne wo anaa me mmoahwɛfoɔ ne wo mmoahwɛfoɔ ntam, ɛfiri sɛ, yɛyɛ anuanom. 9Ɛnyɛ asase no nyinaa na ɛda wʼanim yi? Ma yɛnni mpaapaemu. Sɛ wokɔ benkum a, mɛkɔ nifa, na sɛ wokɔ nifa nso a, mɛkɔ benkum.”\n10Lot hwɛɛ ne ho hyiaeɛ, hunuu sɛ asase a ɛda Yordan ho no yɛ asasebereɛ. Na nsuo wɔ mu baabiara te sɛ Eden turom anaasɛ Misraim asase a ɛda Soar fam hɔ no ara pɛ. Saa ɛberɛ no, na Awurade nnya nsɛee Sodom ne Gomora. 11Na Lot de nʼani kyerɛɛ apueeɛ fam, faa asase a ɛda Yordan ho no. Yei ne ɛkwan a Abram ne Lot faa so dii ntetemu no. 12Abram tenaa Kanaan asase so. Ɛnna Lot nso dii atutena wɔ nkuropɔn a ɛwowɔ nsase tamaa no so, na ɔkɔsii ne ntomadan wɔ baabi a ɛbɛn Sodom. 13Na nnipa a wɔwɔ Sodom kuro no mu no yɛ amumuyɛfoɔ a daa wɔyɛ bɔne akɛseakɛseɛ de tia Awurade.\n14Lot tee ne ho firii Abram ho akyiri no, Awurade ka kyerɛɛ Abram sɛ, “Afei, ma wʼani so hwɛ atifi fam, anafoɔ fam, apueeɛ fam ne atɔeɛ fam. 15Mede asasetam a wʼani tua yi nyinaa bɛma wo ne wʼasefoɔ afebɔɔ. 16Mɛma wʼasefoɔ adɔɔso sɛ asase so mfuturo a obiara ntumi nkan. 17Sɔre, kɔ na kɔhwehwɛ asase no so nyinaa, ɛfiri sɛ, mede rema wo.”\n18Enti, Abram tutuu ne ntomadan bɛtenaa odum kwaeɛ bi a ɛyɛ Mamrɛ dea wɔ Hebron. Ɛhɔ na ɔsii afɔrebukyia maa Awurade.\nASCB : 1 Mose 13